
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ГАРОЛЬД ХАНТ «АМЕРИКИЙН ХАМГИЙН АЮУЛТАЙ ХҮН»

	 

	20 ЦЕНТЭЭР ГАШУУДСАН НЬ

	 

	1963 оны арван нэгдүгээр сарын 22-ны нарлаг өглөөгүүр «кадиллак» хэмээх нэгэн хар тэрэг Далласын гудамжаар давхиж байлаа. Америкийн Нэгдсэн Улсын ерөнхийлөгчийн машины цуваа мөдхөн явж өнгөрөх ёстой байсан тэр замаас арай холуур давхиж байв. Ерөнхийлөгчийг очих газар нь мөч тоолон хүлээж байжээ. Удсан ч үгүй урт хар «кадиллак» тэрэг хүнтэй газраас дайжин давхисаар хэний ч нүдэнд өртөх онцгой юмгүй нэгэн байшинд ирээд явган замын хажууд зогсов.

	Машинаас хар бараан пальтотой, бүрх малгай духдуулсан, нэлээд таргалж яваа нэгэн өндөр хүн гарч, жолоочдоо нэг зүйлийг товчхон, уцаарлангуй бувтнаад нас нь нэлээд явчихсан болов уу гэмээр хүнд лагс алхлан гудамжаар явчихлаа. Өндөр нуруутай тэр эрхэмтэн хэдэн хорооллыг алхаж өнгөрөөд эндхийн хүн болгон андахгүй нэгэн байшингийн нүсэр том хаалгыг татжээ. Энэ барилгын үүдэнд гялалзтал өнгөлсөн жижигхэн зэс самбарт «Марчентайл бэнк билдинг» хэмээн сийлсэн нь Далласын хамгийн баян банкны эздийн үүрлэдэг төв байр аж.

	Саяын орсон хүн зөөлөн хяхардаг улаан модоор хийсэн цахилгаан шатаар долоон давхарт гарчээ. Тэрээр зусардан нахилзах, хүндэтгэн мэндчилэхийг ер тоолгүй явсаар нэгэн өрөөнд орж, хаалгаа сайн гэгч хаачихлаа.

	Өрөө нь аль хэдийнээ өнгө зүсээ алдаж, гандсан цаасан хана, олон янзын хийцтэй холцорсон зөөлөвчтэй сандал, удтал нар салхи оруулаагүй бүгчим агаартай өрөө байсан хэр нь бичгийн ширээний ард суусан хүн тийм ч ядуу биш гэдэг нь илт агаад харин ч баянаас баян хүн байв. Ер нь хэмжээлшгүй ханагар баячуудын нэг байлаа.

	Энэ бол ная гарчихсан Гарольдсон Лафайет Хант байсан бөгөөд тэрээр хэчнээн мөнгөтэйгөө ярих дургүй хүн. Сурвалжлагчдын үгэнд дурласан асуултаас зайлсхийхдээ тэрээр хуучин танил анд, олон жилийнхээ өрсөлдөгч Поль Геттийн хэлснийг давтан ярих нь их байдаг.

	— Энэ талаар өвгөн анд Поль юу гэж ярьдгийг мэдэх үү? «Хэрэв та байгаа мөнгөө тоолж чаддаг бол та тэрбумтан биш» гэж ярьдаг шүү дээ гэдэг ажээ.

	Хантынхны өрх гэрийн хувь нийлүүлсэн хөрөнгө (үүнд л тэдний олз омог олдог өвөрмөц онцлог байдаг бөгөөд үүгээрээ тэд Америк, Европын нэг өрхийн юм уу, өрх гэрийн бус ихэнх том пүүсээс ялгаатай) Хантын зургаан хүү, хүргэчүүдээс өөр хэн ч гар хүрч чаддаггүй юм. Хувь нийлүүлэгчдийн жил бүрийн хурал дээр санхүүгийн тайлан тооцоог сонсох шаардлага байхгүй, түүнийг зөвхөн халуун амиараа сууж байгаад үзэж танилцаж болдгийг далимдуулан энэхүү лут их хөрөнгө зоорийг гардагчид ажил явдал, орлогынхоо талаар хэнд ч тайлан тавьдаггүй байна. Ийм учраас ч америкийн санхүүчдийн таамаглаж тайлах дуртай нэг сэдэв бол хантынхны хөрөнгө зоорь байдаг юм.

	Тэдний хувийн хөрөнгө Хантыг америкийн мөнгөний туламнуудын дотор Поль Геттийн дараа хоёрт, дэлхийн хамгийн баян таван хүний нэгэнд оруулж байна. Ийм хөрөнгө нь Хантыг маш нямбай нарийн байхад саад болдоггүй бөгөөд үүнийг зөвхөн түүний амьдардаг орчин, нөхцөл байдал гэрчлээд зогсохгүй юм. Тэрээр олон мянган долларын үнэтэй машинаа ажлынхаа газраас хэдэн хорооллын тэртээд тавьдаг нь зүгээр ч хэрэг биш, харин арвилан хэмнэхийн үүднээс ингэдэг байна. Учир нь банкны өөдөөс харсан машины зогсоолд тэргээ тавивал 50 цент төлөх хэрэг гарах бөгөөд энэ бол бас л нэг гарлага юм.

	Хуучин хөх костюм, хачин угааж цэвэрлэсэн цамц, гоц гойд юмгүй байдалтай ийм л хүнтэй би уулзсан бөгөөд гэтэл энэ хүний эд баялагт энэтхэгийн баячуулын тоймгүй эд агуурс ч сүр дарагдах байлаа. Сүүлд нь би Хант маш хачин үстэй байдгийг ажигласан бөгөөд үс нь бөөн бөөнөөрөө ширэлдэж, толгой нь өвдсөн юм уу, аль эсхүл шоронгийн хүн юм уу гэмээр байдалтай харагдуулж байсан юм.

	Хантын нэг ажилтан инээдээ нуусхийн миний асуултад хариулахдаа, манай эзэн үсчинд мөнгө төлөх бололцоогүй гэж яриад өөрийнхөө үсийг өөрөө засдаг гэж билээ. Уншигч үүнийг уншаад итгэлгүй инээмсэглэж, дэндүү юм гэж бодож болох авч энэ бол аргагүй үнэн баримт юм даа. Ийнхүү дэлхийн хамгийн баячуулын нэг үсээ засуулахдаа ч хүртэл мөнгөө гамнаж суудаг ажээ.

	... Тэр нэгэн өглөө голдуу нарийн дэг журамтай эзэн ердийнхөөсөө нэг л өөр янзтай байв. Тэрээр бичиг цаасандаа ч гар хүрэлгүй, хүлээн авагч руугаа очоод орон нутгийн нэвтрүүлгийн долгионд тааруулан эргүүлээд анхааралтайяа чагнаж эхлэв.

	Минут ахисаар. Хүлээн авагчаар бадрангуй хөгжим дамжуулж байлаа. Гэтэл гэнэт нэг юм дуугаран таг болсноо нэвтрүүлэгч амьсгаадан яаран өгүүлэхдээ: Жон Кеннедийн сууж явсан машиныг Далласын гудамжинд үл мэдэгдэх хүмүүс буудлаа гэв. Хант ганц ч үг дуугаралгүй, огтхон ч гайхалгүй өрөөнөөсөө гарч яаралгүйхэн доошилсоор гадаа гарлаа. Тэрээр булан тойроод бичгийн цаас зардаг өчүүхэн мухлаг руу тайван жигд алхсаар хүрч тэндээс 20 центээр модон суурьтай АНУ-ын жижигхэн дарцаг худалдан авав. Тэрээр өрөөндөө буцаж ирээд худалдаж авсан дарцгаа бичгийн ширээн дээр зоож, гашуудсаны тэмдэг болгож, уг дарцгаа ишнийхээ дундаас зүүлээ.

	Энэ нь Гарольдсон Хант ерөнхийлөгч Жон Кеннедийн нас барсанд гашуудаж байгааг та нар харцгаа гэсэн байдалтай байлаа.

	Удалгүй Хантыг сурвалжлагч нар хүрээлэн шавж: «Хүн амины хэргийн талаар та юу бодож байна?», «Үүнийг хэн үйлдсэн бэ?» гэж шалгаав.

	Дараа дараагаараа асуултууд ундарсаар. Гэвч бүх асуултад «Тайлбарлах юм алга аа» гэсэн ганцхан хариулт өгсөн юм.

	Ингэхэд америкийн сурвалжлагчдад хийх юм мундахгүй их, завгүй гэмээр яг тэр үед Хантын хүлээн авалтын өрөөнд ингэж сурвалжлагч нар олноороо шавсан нь бас нэг учиртай хэрэг ээ. Нутгийн хэвлэлийнхэн АНУ-ын ерөнхийлөгч алагдсан тухайд яагаад өөр хэн нэгэн хүнд биш, заавал Хантад хандаж асуулт тавьж байв аа? 

	Аллага болсны маргааш хэвлэлийн хуудаснаа «Далласын эмгэнэлт явдал», Далласын хамгийн толгой баяны хооронд нэг нууц холбоо байсан гэсэн шиг таамаглал гарч байсан нь ямар учиртай хэрэг байв аа? 

	Эцэст нь энэхүү хүн амины хэргийг мөрдөн байцаах явцад, бас өнөөдөр ч гэсэн маш нарийвчлан зангидсан уяаг нь одоо хэр тайлаагүй байгаа америкийн хэвлэлд бичдэгчлэн «энэ зуунд гараагүй гэмт хэрэг», өөдгүй явдалтай Хантын нэр яагаад ч юм заавал холбогдоод байдаг нь ямар учиртай юм бэ? Одоохондоо энэ бүхэн «ямар учиртай байв аа?» гэсэн асуултад бүрэн гүйцэд хариу өгч чадах болов уу даа. Гэлээ ч зарим нэг зүйлийн талаар одоо ярихад эртдэхгүй.

	 

	 

	«ЗЭРЛЭГ МУУРЫГ» МӨШГӨН МӨРДСӨН НЬ

	 

	Гарольдсон Лафайет Хант, Жон Фитцжеральд Кеннеди хоёр бие биеэ зүс таних төдий л байжээ. Хааяа нэг ганц хоёр үг солилцож, албан ёсны хүлээн авалт, ардчилсан намын их хурал дээр тоотойхон дайралдаж өнгөрсөн байлаа. 43 насандаа Америкийн Нэгдсэн Улсын ерөнхийлөгч болчихсон гялалзсан залуу баян эр, Техасын өвгөрч яваа сувдаг баян хоёр юугаараа ч нийлэх юм билээ дээ? Ер нь энэ хоёрын хооронд санал нийлэх юм юу байх бил ээ?

	Жон Фитцжеральд Кеннеди америкийн хамгийн сурвалжит хүмүүсийн нутаг болох Бостон хотын баян чинээлэг нэг айлд 1917 онд төржээ.

	Гарольдсон Лафайет Хант 1889 онд Вандалия хэмээх сайхан бөгөөд ихээхэн учир утга бүхий онож хэлсэн нэртэй бяцхан хотоос холгүйхэн, Иллинойс муж улсад газар хагалдаг фермерийн нэгэн айлд төрсөн аж. Хантынхны фермд эртний сурвалжит байдлын үнэр ч байсангүй. Харин өтөг бууц л их ханхалж байсан нь дамжиггүй.

	Бостоны баячууд анх Америкт очигчдоос гаралтайгаараа гайхуулдаг улс юм. Кеннедийнхний ихэмсэг, түгжигдмэл зан нь Бостонд улиг домог болж гүйцсэн байлаа. Ирээдүйн ерөнхийлөгчийн нэг эгч нь ний нуугүй нэг удаа ярихдаа, кеннедийн үр хүүхэд хүнтэй суухгүй өнгөрөх нь ээ гэж боддог байсан юм гэсэн бөгөөд учир нь кеннедийнхэн өөрсдөөсөө бусад айлынхантай танилцаж нөхөрлөхийг цээртэй зүйлд тооцдог байсан ажээ.

	Хантынхан бол өнөр олуулаа байсан авч тэдний үр сад нь бие биеэ төдийлөн тоодоггүй байснаас гадна төрсөн орон гэрээсээ гармагц нэг нэгнээ мартдаг заншилтай байжээ.

	Жон Фитцжеральд Кеннеди сайхан боловсрол хүртэж, эхлээд Америкт Харвардын их сургуулийг, дараа нь Лондонд эдийн засгийн ухааны сургуулийг төгссөн билээ.

	Гарольдсон Лафайет Хант бага сургуулийг арай чүү төгссөн аж. Үүнээс хойш тэр бээр Америк орноор хэсүүчлэн аз хийморио үзэхээр хөөцөлдөж байжээ.

	Жон Фитцжеральд Кеннеди... 

	 

	 

	Ингэхэд Жон Кеннеди, Роберт Кеннеди, кеннедийнхний бусад бүх хүн, тэрчлэн Хант, Кеннеди хоёр өрхийнхний хаана яаж тааралдсан хийгээд тэд яагаад эмгэнэлт явдалд орооцолдсон тухай дараа өгүүлж, хөдөөгийн эгэл баяны хагас дутуу бичиг үсэгтэй хүү яасхийж тэрбумтны эгнээнд орсныг ярья.

	Хант төрсөн гэрээ орхиод нэг муж улсаас нөгөө рүү сэлгэн тэнүүчилжээ. Түүнийг Калифорнийн элдэв амьтад бүгдэг газраас ч, Умард, Өмнөд Дакотын жижиг дамчид, Аризоны мөрийтэй тоглоомын газрын эзэд, Канадын өөдгүй наймаачид цуглаж панз үсрэгдэг газраас ч олж болох байлаа. Залуухан Хант хөвөнгийн фермийн эзэн болчхоод явж байснаа гэнэтхэн хоосорч, 1921 онд дампуурснаа зарласан атлаа дахиад л алтан загасны хойноос хөөцөлдөж байсан үе ч бий.

	Хант хэдэн жилийн турш багц хөзрийн ачаар хоолоо олж идэж байжээ. Америкийн өмнөд нутгийн мөрийтэй тоглоомын олон үүр уурхайд түүнийг андахгүй мэддэг байсан бөгөөд хожиж ч, хожигдож ч явжээ. Нэг удаа Аризоны «Эльдорадо» хэмээх мөрийтэй тоглоомын газарт түүнтэй тоглож байсан нэг нөхөр хамаг байдгаа алдаад эцсийнхээ ганц хөрөнгө болох нефтийн цооногоо барьцаанд тавьжээ. Ингэж л орчин үеийн хөрөнгөт ертөнцийн нэг том нефтийн пүүсийн суурь тавигдсан байна.

	Гарольд Хантын амьдралд мөрийтэй тоглоом санамсаргүй ганц тохиолдол огт биш ээ. Энэ бол түүний бүхий л амьдрал юм. Ухаан орсноосоо хойших бүхий л амьдралын нь танхил хувь заяа мөрийтэй тоглоомд өнгөрчээ. Иллинойсын фермерийн найман хүүхдийн нэг Хант, түүний өөрийнх нь хэлснээр, анхныхаа хэдэн үсгийг таньдаг болохтой зэрэг л багц хөзрийн учрыг сайн мэддэг болсон ажээ. Хүн болсоор анх удаа гартаа оруулсан мөнгө нь хөзөр тоглож байж ах нараасаа олсон хэдэн улаан мөнгө л байсан гэнэ.

	Хантыг сайн таних хүмүүс түүний намтарт мань эр залилж байгаад баригдаж хэл ам таталж байсан үе бишгүй бий. Хөзрөөр булхайлж залилж байсныг нотлох жинтэйхэн баримтыг ч Хант өөрөө сайн мэдэж байгаа хэмээн нотолдог. Гэхдээ тэд ингэж ярихдаа маш болгоомжилдог нь учиртай хэрэг. Яагаад гэвэл Хант бол хэтэрхий аюултай бөгөөд түүний гар урт гэдгийг хэн бүхэн андахгүй.

	Хантын нас ахиж, хамгийн гол нь түүний мөнгөний тулам ихсэхийн хэрээр өөрчлөгдсөн зүйл юу вэ гэвэл тоглодог хэмжээ нь юм. Хант идэр залуудаа модчидыг тонодог байв. Овоо баяжиж эхлэхдээ Хант ганцхан үдэш олон арван мянган долларыг ногоон бүтээлэгтэй ширээнээс хаман авч байжээ. Долоо хоногт сая долларын орлоготой болж, мундаг баян эр болсон хойноо Хантын тоглодог журам аанай л өөр болж, мөрийтэй тоглодог газрын танхим жижигдэж, хөзөр цөөдөөд ирэх болжээ. Тэрээр боломжтой гэсэн газар болгонд тоглож, тавьсан мөрий нь олон тэгтэй тоонд хүрч байсан.

	Хант хөл бөмбөгийн тэмцээний үеэр нэг дор 50―100 мянган долларын мөрий тавьж байсан нь хэдэн жилийн өмнө илэрсэн билээ. Гарольд Хант хөл бөмбөгийн тэмцээний үеэр 300 мянган доллар хүргэн мөрийцөж байсан ч удаатай.

	Энэ дашрамд өгүүлэхэд, Хантын мөрийтэй тоглоомд хорхойтдог занг үр хүүхэд нь ч уламжилжээ. Түүний отгон хүү Ламар хөл бөмбөгийн талаар мөрийцөх ажлыг толгойлдог тоотой хэдэн томчуулд багтдаг юм. Тийм ч учраас Ламар Хант америкийн хөл бөмбөгийн холбооны дарга болж чадсан байна. Америкт хөл бөмбөг яаж тоглодгийг мэддэг хүмүүс энэ спорт биеийн тамирын уралдаантай нийцэх юмаар ховор гэдгийг сайн мэднэ. Ламар Хант мэтийн наймаачдын чармайснаас болоод америкийн хөл бөмбөг иймэрхүү наймаачдын хувьд орлоготой бөгөөд өөдгүй бузар зүйл болон хувирчээ.

	Хантын хэдэн зуун сая доллар, түүний одоогийн хөрөнгө зөвхөн хөзөр тоглоод олсон зүйл гэвэл арай ч гэнэн нотолгоо болох нь дамжиггүй. Хант анх баяжиж эхлэхдээ ингэсэн тухай ярьж буй хэрэг. Гэхдээ толгой цохидог баян одоо ч гэсэн залилж булхайдах арга мэхээ хэрэглэсээр байгаа юм. Түүний анхны нефтийн цооногийн тухай өөрт нь сануулахад Хант дургүй байдаг ажээ. Тэр ч байтугай уг явдлыг тийм байгаагүй гэж үгүйсгэх санаатай байдаг гэнэ. Гэвч тэрээр Дейзи Брэдфордын нэртэй холбогдох шуугиан тарьсан явдлаа яаж нуух гээд ч чадахгүй юм.

	Эцэг гэдэг хочтой Жайнер гэгч нэгэн бяцхан мэрийгч Дорнод Техасын нэгэн цөлөрхүү газарт азаа үзэж өрөмдсөн цооногоос нь нефть оргилон гарч, энэ нь нефтийн түүхэнд гараагүй том явдал болсныг дээр өгүүлсэн Дейзи Брэдфорд гэдэг эмэгтэй хүний нэрээр нэрлэв. Ганцхан өдөр баян болчихсон тэрхүү бяцхан мэрийгч магнай хагартал баярлахдаа тэр хавийн бүх газрыг худалдан авсан нь 4 мянган акрын хэмжээтэй байжээ. Тэр үед хэдэн арван мянган хөрөнгөө газар хаяж азаа туршихад уг газар нь нефтитэй байдаг тэрхүү олон арван аз үзэгчдийн хүсэн мөрөөддөг азтай тохиолдол яах аргагүй энэ мөн байжээ. Өдий төдий хүнийг дампууруулж, ганц нэгхэнийг нь баяжуулсан хий зүүд зэрэглээ болж эргэдэг тэр сохор аз даруй мөн байжээ.

	Гэтэл Жайнер гэнэтхэн нас барж (?!), түүнийг нас барсны дараа үлдсэн бүх баримт бичгээр энэхүү их баялагтай газрын эзэн нь Хант болсон гэж (?!!) Жайнерын өв залгамжлагчдад гэнэтхэн мэдэгдсэн байна. Жайнерын нээсэн баялагтай газар яагаад Хантын гарт орчихсоныг одоо ч мэдэх хүн байдаггүй ажээ.

	Хант өөрөө үүнийгээ тун энгийн үгээр тайлбарлаж, тэрээр Жайнерт сая доллар өгөөд уг газрыг худалдаж авсан гэдэг байна. Гэвч энэ бол бүх юм нь бүрхэг, гайхаш төрүүлдэг тийм тайлбараас цаашгүй юм. Нэгд, тэр үед хөлжиж амжаагүй байсан өчүүхэн Хант хаанаас сая доллар олсон хэрэг вэ? Хоёрт, Жайнер саяас хамаагүй илүү үнэтэй газраа яагаад сая доллароор зарчих бол оо вэ? Эцэст нь гуравт, сая доллар өгчихсөн юм аа гэж бодоход тэр нь хаачдаг болж байна вэ? Яагаад гэвэл Жайнер арчаагүй хоосрон үхэж, амьд хоцорсон хүмүүстээ ганц цент ч үлдээгээгүй билээ. Юу ч л гэсэн энд тэмдэглэсэн хөзөргүйгээр юу ч бүтэхгүй байсан нь илт.

	Америкийн нефтийн үйлдвэрийн эздийн ярианд «уайлдкэт» буюу «зэрлэг муур» гэдэг нэр томьёо байдаг юм. Энэ бол аль тааралдсан газраа таамгаар геологийн ямар ч хайгуул хийлгүйгээр өрөмдсөн нефтийн тийм цооногийг нэрлэсэн хэрэг ажээ. Яаж ийгээд баяжих, юмтай болох гэсэн шуналдаа автсан эгэл жирийн нэг хүн худал үнэн хэлж байгаад хэдэн доллартой болж түүгээрээ хамгийн хоцрогдсон, ихэвчлэн элэгдэж гүйцсэн өрөмдөх тоног хэрэгсэл худалдаж аваад урьд нь ч хэн ч эзлээгүй зэрлэг газар хүрч очоод азаа турших гэж өрөмдөж эхлэхийг ийн нэрлэдэг бөгөөд ийм цооног газрыг «зэрлэг муур» гэдэг ажээ. Ийм цооногтой хүмүүсийг «уайлдкэтүүд» гэнэ.

	Америкт байсхийгээд л «уайлдкэтүүд» мянга мянгаараа бий болчихдог. Голдуу хүн цөөхөн суудаг, хэн ч мэдэхгүй газарт нефть олох юм уу, эсхүл олдож болзошгүй гэдэг цуу үг дуулдсан үед л ингэдэг байна. Том пүүсүүд иймэрхүү маягийн «сайн дурын» ажиллагааг саатуулдаг ч үгүй. Яагаад гэвэл урьдчилан хайгуул хийх, туршиж өрөмдөх ажил бас л мөнгө шүү дээ. Ингэж «хувийн санаачилгад» хэрэг явдлыг тохох нь сайнгүй хэрэг л дээ. Уг газраас нефть олдлоо ч гэсэн яваандаа том пүүсийн гарт орох нь дамжиггүй гэж тэд тооцоолдог ажээ.

	Хоосорч, хамаг юмаа барж, амьд явах аргагүй болоод үхэхээс өөр замгүй болсон өлсгөлөн гуйланчлалын байдалтай хэдэн арван мянган хүн байдаг нь хийсвэр хоосон үг ч биш, энэ бол өнөөгийн Америк орны аймшигт бодит байдал мөн юм. Зөвхөн 1970 онд америкийн засгийн газрын албан ёсны тоо баримтаар АНУ-д нийтдээ бараг 2 тэрбум долларын хөрөнгөтэй 11 мянга орчим пүүс, банк хоосорч ажиллахаа больжээ.

	 

	 

	НЕФТИЙН ОЛЗ ХИЙГЭЭД... НОХОЙ БӨӨСНИЙ УРАЛДААН

	 

	Гарольд Хант нефтийг бий болгож, нефть Гарольд Хантыг төрүүлсэн аж. «Хант ойл компани» пүүс маш түргэн дэвжсэн билээ. Удаа дараалан аз таарч олон өрсөлдөгчөөсөө Хант түрүүлэв. Нефтийн хэрэгцээ ч маш хурдан ихсэв. Тээврийн гол төрөл болсон сая сая машин тэргэнд нефть хэрэгтэй. Нисэх хүчин, усан тээвэр, хими, төмөрлөгийн үйлдвэрт нефть улам их шаардагдах болж байна. Ингэхлээр Хант ч бас давхар баяжсаар байв. Тэрээр нефть бүхий олон газартай болох гэж заль мэх гаргадаг болж байна. Түүний мэдэлд тус орны арван гурван муж улс дахь хэдэн зуун нефтийн цооног байдгаас хамгийн том нь Техас, Арканзас, Луизианад байдаг юм.

	Нефть бол зорилго бус, нефть бол хөрөнгө юм. Хантын зорилго бол мөнгө. Түүний хувьд мөнгө олдож л байвал болох нь тэр. Харин яаж, юугаар баяжих нь тийм ч чухал биш ажээ.

	Сүүлийн жилүүдэд Хант Америкийн Нэгдсэн Улсын хүрээнээс гадагш гарсан юм. Тэрээр өөрийнхөө дөрвөн хүү, хоёр охин, яг нарийндаа бол хүргэдтэйгээ цуг түүний хяхалт хавчлагыг эсэргүүцэж чадахгүй орнуудын эдийн засагт улам хүчтэй шургалах болсон юм. Хант өөрийн хуучин танил, өрсөлдөгч Геттийн мөрөөр ахихдаа Ойрх Дорнодод Кувейтийн вангаас нефть ихээр ашиглах эрх олж аваад 1958 онд түүнтэй наймаа хийж тохирчээ. Хант өөрөө энэ гэрээгээ «итгэмгүй хачин» юм гэж нэрлэжээ. Араб дахинд түүнийг нь тонон дээрэмдэх гэрээ гэж өөрөөр нэрлэдэг юм.

	Геттийн азтай яваад атаархахдаа нойр хоолоо алдсан Хант түүний мөрөөр мөшгөхөөр шийджээ. 1958 оны хаврын нэгэн өдөр Далласын нисэх онгоцны буудалд хүн амьтан цөөхөн байсан үед тив алгасан нисдэг том нисэх онгоц буудлаас хөөрөн нисэж билээ. Агаарын аварга хөлөг дотор хэдхэн хүн байсан бөгөөд тэд хөшгийг нь буулгасан машинд сууж ирээд яг онгоцны хаалганд тулан зогсож, духдуулж өмссөн бүрх малгайгаараа нүүрээ буруулж, бушуухан нисэх онгоцноо орохоор яарцгаасан юм. Энэхүү нууц зорчигчдын овог нэрийг ч, хуваарьгүй байхад нисэж байгаа онгоц хаашаа явж байгааг ч мэдэх хүн байсангүй.

	Харин хэд хоногийн дараа Далласын томчуул цугладаг клубт дандаа байдаг хүмүүс л Хант байхгүй байгааг ажиглажээ. Гэвч Хант хаана байгааг сайн мэдэх хүн огт байсангүй. Далласын хамгийн баян эр яг хагас жил хэртэй энд үзэгдсэнгүй. Энэ хугацаанд тэр ... Кувейтийн вангийн ордонд байрлаж байжээ. Хант болон түүний хэдэн туслагчийг суулгасан өнөөх онгоц хаврын тэр нэгэн өдөр яг энэ ордныг чиглэн ниссэн ажээ.

	Кувейтийн эзнээс ер бусын их нефть бүхий газрыг ашиглах эрхийн бичгийг авахын тулд Хант элбэг дэлбэг хүлээн авалт, хөгжилтэй зугаалга, бөөн бөөн бэлэг сэлт, зусардаж, гуйж, айлгаж сүрдүүлсэн яриа зэрэг арга бүхнээ ашиглажээ. Гэтэл Кувейтэд америкчуудын зэрэгцээ Японы нефтийн том пүүсийн төлөөлөгчид ирээд байв. Япончууд их сайн бэлэг өргөж, амласан юм нь арвин байсанд Хант хожим амаа барьж байжээ. Үүний учир Хант бүх хүссэнээ авч чадаагүй бөгөөд япончуудад нэлээд хэсэг газар оногдсон байна. Хантын уур омог бадарч, харамсаж харууссан нь тоймгүй. Харин гарт нь орж ирсэн зүйл асар их олз ашиг өгнө гэж бодоход сэтгэл нь жаал тайвширчээ.

	Дараа нь дахин шинэ газар худалдан авчээ. Урьд нь хэнд ч мэдэгдээгүй байсан нефтийн асар их нөөцийг Ливийн цөлөөс олсон нь нефтийн талаар хамгийн их шуугиан дэгдээсэн зүйл болж билээ. Мэргэжилтнүүдийн тооцсоноор 60-аад оны дундуур Дундад, Ойрх Дорнодын бүх орнуудын гаргаж байсан нефтийг удахгүй Ливи улс ганцаараа гаргана.

	Ливи улсын газрын гүнд бургилан буй нефтийн далайд Хант яаж байгаад савраа дүрж чадсаныг хэн ч мэдэхгүй. Гэвч баримт гэдэг баримт чигээрээ үлддэг болохоор Техасын зайтай эрийн гартаа оруулсан нефть ашиглах гэрээ нь 11 сая акраас хэтэрсэн асар их нутгийг хамарч байгаа юм. Та яаж ийм амжилтад хүрэв гэж сурвалжлагчид Хантаас асуухад тэрээр америкчуудын ярьдагчлан техас нутгийн хүнд байдаг сагсуу зангаараа бардамнан хэлэхдээ:

	— Би бол бүхнийг тааралдсан газар болгоноос худалдаж авах бодлоготой явдаг хүн гэжээ.

	Үнэхээр ч тэр хааяагүй л бүхнийг худалдан авдаг бөгөөд Пакистанд ураны хүдрийн орд хайж, Либерид нефть боловсруулах үйлдвэрүүдийг ашиглан мөлжиж, бас Австралиас нефть хайж байгаа юм.

	Кувейтэд сэтгэл гонсойсон Хант гэрээсээ гарахаа больсон аж. Баяжих хөлжих шинэ эх булаг хайж хорвоогоор тэнэх ажлаа тэрээр өөрийнхөө дөрвөн хүү, хоёр хүргэндээ шилжүүлжээ. Та нар ч гэсэн өөрснөө юмтай болж үз, та минь гэсэн янзаар ингэсэн юм. Хант өөрөө нохойны арьсанд шигдсэн хувалз шиг америкийн газрын баялгийг хөхөж байгаа билээ. Дэлхийн хоёрдугаар дайны жилүүдэд Дорнод Техаст байсан түүний нефтийн үйлдвэрүүд мөнхүү хугацаанд Герман, Итали, Япон улсуудын гаргасан нефтийг нийлүүлснээс их нефть гаргаж байлаа.

	Дайны дараа Хант Америкийн бусад олон районд нефть боловсруулах үйлдвэрүүдийг ашиглан мөлжиж, авсан газраас хамгийн чухал, ашигтай нь Монтана муж улсад байгаа нефтийн асар их орд юм.

	Гэвч хөдөөгийн фермер айлаас гаралтай Хантад бөөн бөөн боодол мөнгө, нефтийн цамхаг, усан онгоц зэрэг нь хэдийгээр олз орлоготой гэсэн ч найдваргүй санагдаж, нэг л мэдэхэд гар хоосон суух юм шиг бодогджээ. Гэнэт хагартлаа баяжсан энэхүү жижиг хөрөнгөтөн хамаг хөрөнгөө хамгийн баттай үнэт зүйл болгон хувиргах гэж санаа нь их зовнидог байна. Өнөөх Гетти хэзээ ч үнээ алдахгүй Рембрандт, Гейнсборо зэргийн зургийг худалдан авдаг овоо боловсролтой байсан бол бичигт дульхан, хэт бүдүүлэг Хант бүх үл хөдлөх хөрөнгөнөөс хамгийн хөдөлдөггүй нь газар мөн гэж өнгөрсөн зууны үеийн гэнэт хагартлаа баяжигчдын сонгодог загвараар дүрслэн үздэг байна.

	Эдүгээ тэр америкийн хамгийн том помешикуудын нэг болж хувирсан юм. Түүний мэдэлд байгаа хөдөө аж ахуйн бэлчээр нутгийн хэмжээ 200 сая долларын үнэтэй бөгөөд Латин Америкийн баячуудын асар том газар эзэмшилтэй эн зэрэгцэж чадах болоод байна. Зөвхөн Вайоминг муж улсад байгаа ганцхан эдлэн газарт түүний хувийн 9 мянган үхэр, 12 мянган хонин сүрэг бий ажээ.

	Гэвч олз ашиг олоход юм болгон нэмэр болдог байна. Тэгээд ч энэ мөнгөний тулам налайж суусангүй. Түүний мэдэлд лаазалсан махан шууз хийдэг үйлдвэрийн газрууд, жимс, самрын мод тариалдаг талбай, хөнгөн үйлдвэрийн завод, фабрик, эм найруулах үйлдвэр бий бөгөөд эдгээрт Хант хөдөө аж ахуйн цогцолборт багтдаг мал аж ахуйн ферм, мал нядлах газрынхаа хамаг бүтэгдэхүүнийг боловсруулан хаягдалгүй ашигладаг ажээ.

	Түүний хөрөнгө зооринд бас асар уудам ой хөвч бүхий газар бий. Тэрээр байгальд дуртайдаа ч ийм ойг хадгалдаг бус, ой модны үйлдвэр маш орлоготой зүйлд тооцогддог болохоор Хант яалаа гэж олз омгоос тойрч гарах билээ. Нарийн төвөгтэй цогцолбор. Асар том аж ахуй. Сая сая мөнгөний гүйлгээ. Нефтийн ажил, санхүү, аж үйлдвэрийн үйлдвэрлэлийн тусгай мэдлэг боловсролгүй, ерөнхийдөө дульхан мэдлэгтэй том баян энэ бүх бэрхшээлтэй аж ахуйгаа яаж удирдаж дөнгөөд байна вэ? гэсэн асуулт гарах нь зүй ёсны хэрэг юм. Хамаг нарийн ширийн зүйлийг нь огт мэдэхгүй байж тэр яаж ажил хэргээ удирдаж чадаад байна вэ?

	Яадаг ч үгүй байна. Тэрээр биржийн ханшны хөдөлгөөнийг судалж, геологи хайгуулын зураг ажиглан сууж өөрийгөө зовоодог хүн биш ээ. Үгүй ээ, далласын тэр баян чинь тэгж ажилд хөдлөх хүн биш. Дээр өгүүлсэнчлэн тэрээр өдөр болгон яг цагтаа ажлынхаа өрөөнд ирдэг. Энд Америкийн өнцөг булан болгоноос зориуд татсан холбооны олон шугамын үзүүр нийлсэн байдаг. Яг ширээний дээд талын хананд зоосон том гэрлэн самбарт тасралтгүй ээлжлэн солигдож байгаа тоог Хант нүд салгалгүй ажиглаж байдаг ажээ. Гэвч энэ бол биржийн хувь нийлүүлсэн мөнгөний ханшийг тодорхойлдог газрын мэдээ ч биш, Хантын өрөө Нью-Йорк, Чикагогийн фондын биржтэй холбогдсон байдаг ч юм биш ээ. Америкийн томоохон морин тойруулгын ... хамгийн шинэ сэргэг мэдээг маш хурдан мэдэхийн тулд Хант багагүй их мөнгө үрдэг ажээ. Гарольд Хантын ажлын өрөөнд зоосон гэрлэн самбарт тасралтгүй асч унтран солигдож байдаг эдгээр тоо бол яг сая өгүүлсэн тэр шинэ мэдээ, морь болгоны уралдааны дүн байдаг юм.

	Хантын өрөөний хананд асар том шүүгээнүүд байдаг. «Энд хадгалагдаж байгаа картын сан үнэлж болшгүй их үнэтэй юм. Энд Умард Америкийн бүх сайн үүлдрийн хатирч морьдын угийн бичээс байгаа» гэж өрөөний эзэн шүүгээгээ заагаад ярьж билээ. Зохих үнэ хөлсийг нь өгч байгаад дуулсан найдвартай мэдээ, эрүүгийн хуульд онцгой хүндэлдэггүй, морин тойруулга хавийн хуцаж байдаг ноход, эзний эрх ашгийн тулд зохиосон толгой эргүүлэм арга мэх, далд муухай явууллага энэ бүхэн үр дүнгээ өгдөг бөгөөд жил бүрийн уралдаанаас хождог орлого нь сая долларын орчимд эргэлддэг гэж Хант өөрөө үнэнээ ярьсан удаа бий.

	Хантыг явцуухан сонирхолтой хүн гэж буруутгавал буруу болно. Тэр зөвхөн морин уралдаанд мөрийцөөд зогсдоггүй. Тахианы зодолдоон, бөмбөг, бокс, нохойн уралдаан, гольф гээд л янз бүрийн тоглоомыг сонирхож, бүрэн автагддаг ажээ.

	Ингэхэд хэзээ нь ажлаа хийдэг болж байна вэ? Эзэн нь анд найзуудтайгаа жороо морь юм уу, нохой бөөсний уралдааны сайн мууг харьцуулан ярьж суухад ажлыг нь хэн хийдэг вэ? Тэрбум хөрөнгөтөн бөөн мэргэжилтэнд цалин олгодог. Нефтийн талаар анх удаа амжилт олсныхоо дараа л тэр өөрийнхөө мэдлэг чадварт найдахгүйгээр захиргааны ажилтан, санхүүч, инженер, хайгуулч зэрэг туршлага дадлагатай хүмүүсийг өөрийнхөө ажилд оролцуулж эхэлжээ. Бүхнийг зарж, юм болгоныг худалдаад авч болдог Америк шиг улсад авьяас, эрдэм мэдлэг ч гэсэн ялгаагүй бас л нефть юм уу, гоймон шиг бараа таваар болдог юм. Энэ бүхнийг зарж ч болно, худалдаад авч ч болно. Хант бол худалдаж авдаг хүн.

	Одоо үед Хантын аварга том үйлдвэрийн толгойд дээд зэргийн мэргэжил бүхий бөөн мэргэжилтний штаб ажиллаж байна. Эзэн бол үүнийг удирдъя гэж бодож тархиа зовоохгүй. Тэрээр энэ бүх ажлаа «Хантын баруун гар» гэдэг нэр зүүсэн, ноён Сидней Латам хэмээх авхаалжтай, дадлагатай хүнд даатгасан ажээ.

	Латамын даргалдаг удирдах зөвлөлд Хантын хөвгүүд, бас хүргэд багтдаг. Эд бол ихэвчлэн өөр маягийн хүмүүс бөгөөд ялангуяа хүргэд нь эрс ондоо хүмүүс юм. Аав нь хүүхдүүддээ зөвхөн хатуу хахир, ичгүүр сонжуургүй, арга мэхтэй, ямар ч мэх хэрэглэхээс буцахгүй байх, худалч зальхай, догшин ширүүн үзэх зэрэг ажил хэргийн арга ухаанаа төдийгүй бас энэ бүх муу муухайгаа санхүү, геологи, инженерийн зэрэг тусгай мэдлэгээр аятайхан өнгөлөн дарах аргыг зааж өгсөн байна.

	Нэлээд олон жилийн турш Хант их халамжтай эцэг байж чадаагүй юм. Мөнгөнд л шууд хамаарахгүй бол тэр ямар нэг зүйлийг сайн ойлгож чадахгүй хүн. Хүүхдийн шулганаан, буржгар үс, хувцас хунар: энэ бүхнийг тэр огт хайхрахгүй байсан үе бий. Энэ үед үр хүүхэд нь эхээсээ огт салдаггүй байжээ.

	Харин ууган хүүгээ арай өөр үзэж, 1918 онд төрөхөд нь төрсөн өдрөөс нь эхлэн өв залгамжлуулахаар бэлдэж байжээ. Ийм учраас тэр хүүхдээ II Гарольдсон Лафайет Хант гэж эцэгтэйгээ ижилхэн нэр өгсөн нь учиртай байлаа. II Хантыг 19 нас хүрэхэд эцэг нь түүнийг пүүсийнхээ захиргаанд ажиллуулжээ.

	Гэтэл эцэг Хантын залуугийн нүгэл, завхай амьдралаас ч болсон юм уу, золтой амьдралыг нь байгалиас заяасан тэнцвэрээр нөхөх гэж хувь заяа шийдсэнээс ч болсон уу, 1946 онд Хантын ууган хүүд эргүү солио өвчин тусжээ.

	Хант ууган хүүгээ өвдсөнөөс болж хүүхдүүддээ онцгой анхаарал тавих болжээ. Одоо Хантын хүүхдүүд: Нельсон Банкер Хант, Уильям Герберт Хант, хамгийн отгон Ламар Хант нар эцгийнхээ үйлдвэрүүдэд янз бүрийн тушаалд байдаг байна. Хоёр охиных нь нөхөр ч зүгээр суудаггүй юм. Хант тэднийг их л нарийлж, өөлж байж олж авсан гэнэ. Хант охидоо хүнтэй суулгахдаа тэднийхээ сэтгэлийг нэг их тооцож бодоогүй нь лав.

	Хант тэднийг хувийн хадгаламж, төрөл садны холбоо, нефть, санхүүгийн ажлын талаарх мэдлэг, ажил хэргийн чадвар, эрүүл мэнд, өвлөж авсан хөрөнгө, боловсрол, танил тад, авьяас билиг зэрэг өдий төдий зүйлийг нь урьдаар харгалзан үзэж, нягталж, жинлэж, цэгнэж бодсоныхоо дараа сая халуун ам бүлдээ багтаан оруулжээ.

	Нэгэнт ингэж эрхшээлд нь орсон хүргэд морь нохой мэт зүтгэх болдог ажээ. Тэд өрхийн тэргүүлэгчийн үгэнд үг дуугүй бүрэн захирагдаж, Хантын сая сая долларыг уул овоо шиг ахиулахад шударгаар хүчин зүтгэх хэрэгтэй гэж шаарддаг байна.

	 

	 

	ДАЛЛАС БОЛ АЯТАЙХАН ГАЗАР!

	 

	Хантыг Техасын нийтлэг нэг төлөөлөгч, далласынхны өмөг түшиг болсон хүн гэж нэрлэдэг. Харин тэр Даллас хотод саяхан суурьшиж иргэн нь болсон билээ. Тэрээр долларын хойноос хөөцөлдөж баахан хэсүүчилснийхээ дараа арай гэж 1938 оноос энэ хотод сая тогтсон юм. Энэ үеэс эхлэн Даллас ул мөрөө Хантад үлдээж, Хант ч Далласын олон зүйлд нөлөөлсөөр байгаа ажээ.

	Америкийн Нэгдсэн Улсын ерөнхийлөгчийн амь насанд хүрсэн буудлага болсны дараа ерөнхийдөө Техас муж улс, тухайлбал Даллас хотод зориулсан бөөн ном зохиол Америкт гарах болсон билээ. Ийм ном зохиолын дотор хэрэггүй шахам, шуугиан дэгдээх л гэсэн, хачин хөгтэй, инээд хүрмээр дүгнэлт бүхий юм зөндөө бий. Гэхдээ яриангүй сонирхолтой буурьтай бодол үнэлэлт ч байдаг юм. Иймэрхүү зүйлийн тоонд Техасын их сургуулийн нийгэм судлаач профессор Рис Макгигийн бичсэн «Золгүй явдлын үндэс» хэмээх өгүүллийг оруулж болно. Энэ өгүүллээс эш татаад үзье л дээ.

	 

	«Цэцэгт тал хөндий, сайхан зассан зам, тэнгэр баганадсан байшин барилгын цаана догшин ширүүн аллага таллагад дөжирсөн муж улс халхлагдаж байна. 130 жилийн өмнө анх энд ирж суурьшсан хүмүүс энэхүү эзгүй цөлийг Мексикээс, яг нарийвчилбал үнэндээ индиан омгийн команчуудын мэдэлд байсныг нь булаан авч сууснаас хойш энэ муж улсын цаг агаар, өвс ургамал, соёл иргэншил нэг их өөр болсонгүй. Муж улс, түүний хүн амын шинж байдалд түүхийн хөгжил, хэцүү ширүүн тэмцлийн ул мөр үлджээ. Тэсвэр хатуужилгүй хүмүүс эндхийн цаг уурыг ганц жил ч тэсэж чаддаггүй юм. Агаарыг агшаах багаж хэрэглэж, төвийн халаалттай болгосон нь овоо тус хүргэсэн ч, нэг их гавьсангүй. Зуун жилийн өмнө анх энд ирж нутагласан хүмүүс төрөл садандаа бичихдээ Техас бол тамын орон гэж байжээ. Одоо ч там хэвээрээ л байна.

	Миннесотад нударга зөрүүлээд шийдэгддэг маргаан Техаст бол бие биеэ алж байж шийдэгдэж байна. Хьюстон, Даллас хотууд америкийн бусад хотоос нэн их аллага гардгаараа алдаршсан юм. Техаст хүн амины хэрэг ихсэж байгаа нь ихэвчлэн жирийн иргэдийн аминчхан чармайлтын үр нөлөө юм. Техаст хувийн өмчтэй хүн өөрийнхөө өмчийг өөрөө л хамгаалахаас өөр аргагүй болжээ. Хэрэв таныг амьд мэнд дээрээ арил гэж тушаагаад та энэ тушаалд нь захирагдахгүй бол удаан хөдөлснийхөө хариуд амиа л өгч салах болно» 

	 

	гэж Рис Макги бичжээ.

	Энэ Техас гэдэг чинь үнэхээр аятай тохитой газар байгаа биз! Даллас бол энэхүү тохитой муж улсын хамгийн тохитой хотонд орно байх л даа. Ингэхэд хотын гадаад үзэмж нь аятайхан л харагддаг. Хотын төв нь над бүр ч гоё сайхан юм шиг санагддаг юм. Шил, хөнгөн цагаан, хуванцраар барьсан орчин цагийн асар том барилгуудаар гайхуулж, харц булаадаг билээ.

	Даллас бол бүх юм нь нэгэн жигд Америкийн хувьд ер бусын онцлог хот, элдэв зөрөө нь маш хурц тодордог хот, баян нь хагартлаа баяжсан, хоосон нь ходоодондоо хийх юмгүй туйлдсан хот, бэрх хэцүү байгальтай хосолсон хэт чамин хот, хэрэв байхгүй бол Хант Хант болж чадахгүй байсан хот юм.

	Гэрэл чийдэн нь гялалзсан тэнгэр тулам барилгууд, цуваан дамжлагын системээр хэдэн зуун нүцгэн бүсгүйг тарган цатгалангуудад харуулж байдаг завхай явдлын үүр уурхай болсон шөнийн клуб, сая хүрэхтэй үгүйтэй хүн энэ бүхэн бол Далласын гол юм биш ээ. Гол зүйл гэвээс «Рипаблик нэшнл бэнк оф Даллас», «Ферст нэшнл бэнк ин Даллас», «Меркантейл нэшнл бэнк оф Даллас», «Тексас бэнк энд траст компани» мэтийн банкнууд даруй мөн.

	Чухамдаа эдгээр банкийг тойрч, эдгээрийн төлөө л хот үүссэн түүхтэй. Даллас бол хөлөг онгоц явдаг гол дээр байрлаагүй америкийн цорын ганц том хот мөн. Зуун жилийн өмнө хилийн хот, далай, гол мөрний усан буудал юм уу, төмөр замын зангилаа ч байхгүй огт нүцгэн цулгуй газарт хот баригдах тодорхой шалтгаангүйгээр Далласыг барьж эхэлжээ. Энэ хот хэдхэн зальтай мөнгө хүүлэгчдийн ачаар үүсэж, томорсон бөгөөд эдний контор луу эхлээд хөвөнгийн тариалангийн эзэд доллароо зөөж, дараа нь нефтийн том баячуул сая сая доллар хадгалуулж, хамгийн сүүлийн жилүүдэд электрон, пуужингийн үйлдвэрээс суга баяжсан хүмүүс мөнгөө энд хадгалах болсон билээ. Банкны мөнгөний авдрыг сахидаг «цагаан захтнууд» буюу жижиг албан хаагчид өдөртөө хотын гудамжаар дүүрэн үзэгдэнэ.

	Эндхийн бэртэгчдийн бардамнадаг нэг зүйл бол энд суудаг саятнуудынхаа тоогоороо Даллас Америкт тэргүүн байрын нэгийг эзэлдэг байдал юм. Хүнийг Далласт ирэхтэй зэрэг л нэг улирлын дотор (аравдугаар сар, гуравдугаар сарын хооронд) Далласт америкийн бусад хоттой харьцуулахад хамгийн их олон найр болж 150-д хүрэх агаад, эдгээр найр наадмыг хийхэд хамгийн их доллар зориулж, хамгийн их үнэт эдлэлийг маш олноор нь өмсөж зүүсэн хамгийн ганган хүүхнүүд маш олноороо энэ найрт оролцож, хамгийн их хэмжээний идээ будаа засаж, хамгийн шилдэг франц дарсыг маш олноор нь ууж, Америкт хамгийн сайнд ордог хамгийн олон хөгжимчин тоглодог хамгийн олон хүнтэй найрал хөгжим энэ найрт оролцогчдын сэтгэлийг хөгжөөдөг гэх мэтээр ирсэн хүнд мэдээлдэг юм.

	Тэгээд энд ирсэн хүн далласын иргэний яриаг цагийг нь олж зогсоохгүй бол (ингэхэд тун ч хэцүү) цааш нь тэр хүнд Америкийн Нэгдсэн Улсад хамгийн тансаг сайхан, бас дэлхийн хамгийн том «Нейманн—Маркус» гэдэг хоршоо Далласт бий бөгөөд хэрэв тийшээ шагайгаад үзвэл энэ хорвоод олдохгүй гоё сайхан аахар шаахар зүйл худалдаад авч болно шүү гэж ярьцгаадаг. Тэрхүү жижиг зүйл гэгч нь цэвэр алтаар хийгдсэн, цагаан алтан хадан хясаа, маргад эрдэнийн дал модны төгөл, алмаас эрдэнийн Робинзон Крузо бүхий 50 ам дөрвөлжин сантиметр хэмжээтэй эзэнгүй арлын загвар байдаг. Энэ тоглоомын үнэ дөнгөж зуун мянгахан доллар шүү! гэдэг юм.

	Харин энэ бол өнөөх «хамгийн гол» нь биш ээ. Бас үйлчилгээ хийдэг гол танхимынх нь таазыг хольцгүй алтаар хийсэн дэлхийд хосгүй нэг банк Далласт бий гэж дуулгаад хамгийн баян Америкийн хамгийн баян хүн Далласт суудаг байсан ба түүнийг Гарольдсон Лафайет Хант гэдэг байсан юм гэж ярих вий.

	Францын нэг сэтгүүлч Далласт ирээд Парисын «Экспресс» сэтгүүлд бичихдээ: 

	 

	«Мөнгө гэдэг ямар их хүчтэй болохыг энэхүү сая хүнтэй хотоос өөр дэлхийн ямар ч хотоос олж үзэж чадахааргүй юм. Нийгмийн иймэрхүү журам нь тун ч энгийн тодорхойлогдох бөгөөд энэ нь «Цагаан арьстны зөвлөл» гэгч нэртэй, анхандаа гэм хоргүй болов уу гэмээр бодогддог нэгэн клубт нэгдсэн хэсэгхэн хүн сүүлийн 25 жилийн дотор Далласын бүх юмыг ямар ч хяналтгүй, дангаараа захирч байдагт оршино. Одоо эл клубт 238 хүн байдаг ажээ. Тэд цөмөөрөө нэг л ерөнхий шинжтэй бөгөөд цөмөөрөө тэрбумтан байдгаас гадна хүн болгон өөр өөрсдийн салбарын том үйлдвэрийн эзэн байдаг юм» 

	 

	гэжээ.

	Энэхүү зөвлөлийн нэгэн гишүүн, өнөөх «хамгийн гоёмсог, дэлхийн хамгийн том дэлгүүр» гэгддэг «Нейманн-Маркус» гэгчийн эзэн Стэнли Маркус зөөлөн дуутай, гүйлгүү нүдтэй, олон үгтэй, найрсагдуу байрын хүн байв. 

	Тэрээр:

	— Манай зөвлөл 1937 онд бий болсон юм. Тэр үед бид олон улсын том үзэсгэлэн байгуулахаар төлөвлөж билээ. Энэ нь манай хот, түүнчлэн эндхийн нэлээд чадалтай хүмүүст ашигтай болох байсан учраас бид уг үзэсгэлэнг санхүүжүүлэхээр шийдвэрлэж нэгдэн ажиллахаар болсон юм гэлээ.

	— Зөвлөл байгуулахдаа ямар зарчим баримталсан бэ? гэж асуухад:

	— Маш энгийн байсан даа. Зуун мянган доллар гарга гэхэд за гээд л гаргаад ирж чадах хүмүүс зөвлөлд оролцсон доо гэлээ.

	Далласт 1937 онд байгуулсан олон улсын үзэсгэлэнг аль хэдийнээ цөм мартаж, үзмэрээс нь ч ул мөр үлдсэнгүй байхад дээр өгүүлсэн зөвлөл л хэвээр үлдсэнээр барахгүй сая хүнтэй хотын амьдралыг бүрэн эрхтэй захирдаг эзэн нь болж хувираад байна. Үүний нөлөө зөвхөн Техас, АНУ-ын бүх өмнөд нутагт төдийгүй Вашингтонд ч мэдэгдэж байдаг ажээ. Далласын «Цагаан арьстны Зөвлөлийн» даргаар Хантын дотно анд, түүний элдэв явдалд хамтран оролцож байсан Сорнтон гэгч хүн олон жил ажиллаж байв. Хант өөрөө зөвлөлийн хамгийн нөлөөтэй гишүүний нэг гэдгийг дурдаад ч юугаа хийх вэ дээ.

	Энэ зөвлөлийн ажил хуралдсаар байгаад таардаг гэж бодох хэрэггүй. Ногоон бүтээлэг, депутат, сонгууль монгуульгүйгээр ажил хэрэг нь амждаг юм. Бүх юм нь хялбархан атлаа бас нарийн учиртай ажээ. Энэ бол ерөөсөө нэлээд сонин зүйл бөгөөд монопол, пүүсийн төрөл бүрийн байгууллага нэгдэн ажиллаж, эдгээр нь хотын болон улсын бодлогод нөлөөлж байдаг юм. Зарим хүн үүнийг хялбархан, учрыг нь олж цөхөх юмгүй гэдэг. Тэгээд монопол эзэд нь хэрэгцээтэй зүйлээ сайд, ерөнхийлөгч нарт тулгаж, хэрэггүй зүйлээ хориглодог юм чинь гэж үзэх хандлагатай байдаг. Үнэндээ ийм ч амархан бүх хэрэг шийдэгддэг юм биш ээ. Хот, муж улсын эрх баригчдын авир зан, улсын эрх баригч бүлгийн улс төрийн бодлого нь хамгийн баян, ингэхлээр хамгийн хүчтэй цөөхөн хүний эрх ашгаас шалтгаалдагт ер эргэлзэх юмгүй. Харин ийм баячууд засаг төрийн байгууллагад нөлөөлөх арга нь тун ч уян хатан, олон янзын байдалтай байдаг ажээ.

	Хамгийн гол зүйл нь хотын чимээ шуугианаас хол, үгэнд дурласан хөндлөнгийн амьтдаас зайдуу, юм болгоныг шалж шалгаадаг хэвлэлийнхнээс ч хол байж, зөвхөн өөртэйгөө эн зэрэгцэх хүмүүстэй ярилцаж хөөрөлдөх боломж олдог байдал юм. Ийм нэгэн клубт орох эрх олно оо гэдэг бол дэвжин хөлжиж байгаагийн шинж даруй мөн. Ийм нэг клубт ордог болсон хүн эрх дархтай том баячуудын дотор өөрийн хүн болж, тэдний хамаг нууцад нэвтэрдэг болно. Ийм клубт сайд, сенатчид, генерал, редактор, настай хашир эрдэмтэд, том хэвлэлийн эзэд зочилж ирэх нь бий.

	Энд протокол хөтөлж, санал хураалтыг тоолдоггүй. Энд доллар л гол санал болно. Доллар хэдий чинээ ихтэй л байвал эзний хэлсэн санал төдий чинээ итгэлтэй, хүчтэй дуулдана. Гаднаас нь харахад бүх юм ёсоороо мэт аятайхан. Эрхэмсэг баячууд хоорондоо ярилцаж; сайхан хоолны хоорондуур санал бодлоо солилцож, өөрсдийн бодлыг дэлгэж, хөзөр тоглоцгоож, үнэн мөнийг олцгооно. Гэлээ ч ширээний ард, далбаат завин дээр юм уу, биллиардын цохиур мод барьж зогсохдоо бодож ярьсан санал, үзэл бодол талаар өнгөрдөг гэж бодвол алдаа болно. Клубийн тогоочийн гарын хоолыг зооглохоор уригдсан сенатч, хотын дарга, шүүгч, хэвлэлийн эзэн гэх мэтийн ярилцаж байгаа хүндээ шууд хэлж дамжуулсан юм уу, эсхүл хууль тогтоогчид, засаг төрийн бусад төлөөлөгчдийн сонорт ямар нэгэн аргаар хүргэж амжсан тэрхүү санал нь аяндаа үүнийг сонсож дуулсан хүмүүсийн баримталбал зохих чиг баримжаа болон хувирдаг ажээ.

	Ийнхүү төрийн оньсон хүрд эргэлднэм. Ингэхдээ алтаар их тосолсон тэр хүрд дуу чимээгүй, хэн ч ажиглахааргүй эргэж, баян чинээлэг клубүүдийн үүдний цаана далдуур эргэлдэх ажээ.

	Далласт ч ийм клуб байх нь мэдээж. Жишээ нь, том үйлдвэр худалдааны эздийн үүрлэх дуртай нэг газар бол Драммер клуб гэгч юм. Клубийн хосгүй сайхан хонгилоор нааш цааш алхаж (энд зөвхөн уг клубийн гишүүдийн хэн нэгний урилгаар л хөл тавьж үзэж болно), биллиард тоглож байхдаа, эсхүл гольф (мөн нэгэн зүйл бөмбөгөөр наадах тоглоом, орчуулагч) тоглох, хөзөрдөх, нэг хундага коньяк юм уу, аяга кофе уух үедээ айван тайван ярилцаж байгааг нь сонсох юм бол энд зүгээр нэг дээдсийн дэмий яриа болоогүй юм байна гэдгийг мэдээд авч болно.

	 

	 

	ХОЁР УУЛЗАЛТ

	 

	Хантын хувьд ашиг хонжоо олох, улс төрийн бодлогоор хөөцөлдөх хоёрын аль нь чухал вэ гэдгийг одоо хэлэхэд нэлээд хэцүү байгааг нуух юун билээ. Тэрээр урт савартай, арга мэхтэй, туршлага бүхий баг байгуулж, толгойд нь хөвгүүд, хүргэдээ тавьж орхичхоод ажил хэргээ зөвхөн хянаж, пүүсийнхээ орлогыг хатуу шалгаж суудаг байна. Хант хамаг гол цаг заваа улс төрийн далд хатгалга, мөрийтэй тоглоом хоёрт зарцуулсан байдаг юм.

	Техасынхны ярьдаг үгээр хэлэх юм бол Хантын улс төрийн дүр төрхийг «Америкийн хамгийн харгис хүн» гэсэн товчхон үгээр зураглан гаргаж болно. Хэвлэлийнхэн үүн дээр заримдаа «Америкийн хамгийн аюултай хүн» гэж нэмж тодорхойлдог. Яс махнаасаа коммунизмыг эсэргүүцдэг бурангуй бүдүүлэг, еврей, негрүүдийг үзэн ядагч энэ хүний хувьд «хамгийн» гэдэг тодорхойлолт ч түүний жинхэнэ төрхийг бүрэн харуулахгүй юм. Түүний хэмнүүр маш эгэл бөгөөд түүний үзэл бодлыг хуваалцдаггүй хүн болгон аюултай, өөрийнх нь хэлснээр «төөрөлдөгсөд» болж, тэдний тухайд юу ч хэрэглэсэн болох юм гэнэ. Хантын хувьд либерал, коммунист, энх тайвны төлөө идэвхтэй тэмцэгчид, улайрсан фашист үзлийг сайшаадаггүй жирийн намбатай хөрөнгөтнүүд цөм ижилхэн. Түүний тухайд хар арьстны жолоодогч Мартин Лютер Кинг, олон жил АНУ-ын Дээд Шүүхийн даргын тушаалд суусан либерал хөрөнгөтний ганц шүтээн Эрл Уоррен хоёр ав адилхан гэнэ.

	Ингээд ч бүх юм дуусахгүй. Түүний ярьдгаар Нью-Йорк муж улсын захирагчийн суудалд суугаа ах дүү таван тэрбумтны нэг Нельсон Рокфеллер, II Генри Форд хоёулаа аюултай либералууд гэнэ. Үймээн будилаан дэгдээгчдийг дарахын тулд өвөг дээдсийнхээ хуримтлуулсан сая сая хөрөнгөө ашиглахын оронд эд шарваж, бултаж байна. Эд бол хэт зүүний үзэлтнүүдээс илүү их аюултай гэж Хант цэцэрхдэг байна. Хантын ярьсанчлан Техасаас бусад газар болгонд америкийн баячуудын дотор ажиглагдаж буй харамсмаар «зүүншлэх хандлага» гэгчийг Хант өөрөө бас тайлбарладаг байна. 

	 

	«Коммунистууд тэднийг бага байхад улаан асрагч нараа тэдэнд явуулж, үйлдвэрийн эздийг хөгшрөхийн цагт коммунист бодлого баримталдаг нууц амрагийг тэдэнд илгээдэг». 

	 

	Энэ бол тоглоом тохуу биш ээ. Техасын тэрбум хөрөнгөтэй эр өөрийнхөө гараар бүрэн итгэлтэй бичсэн үгийг ийнхүү хаалтад оруулсан хэрэг шүү.

	Хантыг харамч хатуу гэж ярьцгаадаг. Энэ бол тийм ч их оносон үг биш ээ. Олз ашиг олох тухай яриа болоход тэрүүн шиг нарийн хүн байхгүй нь мэдээж. Тэрээр өөрийгөө арвич гамтай хэмээн олонд зарлаж, энэ тухайгаа сурвалжлагч нарт ярьж, машин тэрэгний хөлс төлдөг зогсоол хэрэглэдэггүйгээ зориуд амьтан хүнд харуулж байдаг. Гэвч түйвээн бусниулагч фашист хийгээд хагас фашист маягийн байгууллага, дээрэмчдийн бүлгийг санхүүжүүлэх тухай яригдахад тэрүүн шиг өглөгч хүн гардаггүй ажээ.

	50-иад оны америкийн улс төрийн тэнгэрийн хаяанд өмхий сүүлт од шиг гялсхийж байсан, өрөөл татуу салга хүн шиг сөдгөнөж доголдог, индэрт гарахлаараа галзуурчих шахдаг, дамлагч Жозеф Маккарти хэрэв Хантаар толгойлуулсан хэсэг мөнгөний туламнуудтай нөхөрлөж, хамгийн гол нь тооцоогүй их мөнгийг тэднээс зүгээр авч байгаагүй сэн бол тэрээр Висконсин муж улсын нэгэн өчүүхэн улс төрийн хэнээтэн, хахууль авсан мөнгө хүүлэгч хэвээрээ л үлдэх байсан билээ.

	Нэг удаа Хант хэт баруун байгууллагад жил болгон сая гаруй доллар үрдгээ өөрөө зөвшөөрчээ. Сая доллар жилд гаргана гэдэг бол Хантад ч гэсэн мэдэгдэхүйц их мөнгө юм. Гэвч тэрээр дөрөв, таван оронтой тоо бүхий тасалбарт гарын үсгээ зурж, юу ч бодолгүй фашист маягийн дээрэмчдийн бүлгийнхэнд бэлэг болгон өргөдөг байна. Америкийн хүрэн цамцатны нууц лагерьд түүний нэрийг хүндэтгэж бахархан ярьдагт гайхах хэрэггүй юм.

	— Ямар юмны нь лагерь байх билээ дээ? хэмээн Нью-Йоркийн нэлээд цэцэрхэх дуртай, санаа нь л зүгээр л нэг өмгөөлөгч нэг удаа надад хэлсэн юм. 

	Тэр хүн бол урьд Нью-Йорк дахь ардчилсан намынхны бүхнийг дийлэгч бүлэг буюу нэрд гарсан «Тамани-холл» гэгчийн идэвхтэй зүтгэлтэн яваад одоо хувийнхаа өмгөөлөгчийн газарт ажиллаж хууль зүйгээр ашиг хонжоо хөөцөлдөж байгаа билээ.

	Нью-Йоркийн төвд байдаг аргентины жижигхэн зоогийн газарт бид хоёр ярилцсан билээ.

	Өмгөөлөгчөөс гадна америкийн юм бичдэг улсын баримталдаг шугамаас арай өөр бодол баримталж, сонины хуудсанд өөрөө юу бодсоноо арай чөлөөтэй хэлж чадах эрх олж авсан надтай ажил нэгт, намайг энд дагуулж ирсэн Нью-Йоркийн нэртэй сэтгүүлч, бас Нью-Йоркийн их сургуулийн хоёр багш бидэнтэй цуг сууж байлаа.

	— Фашизмын аюул гэгч нь сониныхны зохиосон бас нэг худлаа зүйл. Америк бол ардчилсан уламжлал баттай тогтсон орон болохоор манайд германы 1933 он ердөө давтагдаж болохгүй. Америк хүн фашистуудыг дагахгүй гэж өмгөөлөгч маань залгуулан ярилаа.

	— Тэгвэл 1964 онд ерөнхийлөгчийн сонгуулийн үеэр Голдуотерийн олж авсан 27 сая саналыг яах вэ? 1933 онд Гитлер ийм хэмжээний санал ч авч чадаагүй шүү дээ. Фашизм руу тун ч их чиглэсэн Голдуотерийн программын төлөө саналаа өгсөн 27 сая америкчуудын энэхүү аймшигт тоог тэр үед бид юманд бодоогүй өнгөрсөн гэж танд санагдахгүй байна гэж үү? Тэр үеэс хойш фашист хүчний ийм тодорхой, мэдэгдэхүйц үзүүлэлт байгаагүй ч гэсэн тэд туршлага сууж, нөхцөл байдалд тохируулж байгаа бөгөөд гэхдээ бид байгаа юмыг харахгүй байж болохгүй. Сайн санаж байгаад алдвал дэндүү харамсалтай юм болох биш үү? гэж сонины ажилтан маргаж эхлэв.

	Ингээд ширүүхэн маргаан болж, өмгөөлөгч маань 27 сая гэдэг юу ч биш, дунд хэрийн америк хүн, ялангуяа алс бөглүү нутгийнхан улс төрөөс хэт хөндий болохоор барууны бүгд найрамдахчууд, либерал ардчилсан үзэлтнүүдийн ялгааг төдийлөн олигтой сайн тайлбарлаж чадахгүй тул ийм хүмүүс ердөө л уламжлалаа дагаж, Смитүүд 100-аад жилийн турш өвөг дээдсээсээ эхлэн үр хүүхэд, ач гуч нараа хүртэл ардчилсан үзэлтнүүдийн төлөө, Жонсууд ч мөн ялгаагүй аль эртнээс эхлэн бүгд найрамдахчуудын төлөө саналаа өгдөг гэж нотолж байлаа.

	Миний танил, америк сэтгүүлч зад эсэргүүцэж байв. Ингэсээр тэд хэл амаа ч ололцолгүй нэг мэдэхэд бейсболын тухай ярианд шилжиж, яг энэ сэдвээрээ тэд дорхноо санал нийлж, Нью-Йоркийн их сургуулийн баг Жоржтауны «их санаатнуудаас» хавьгүй илүү гэж нэгэн дуугаар зөвшөөрцгөөв.

	Тэр үдшээс хойш би энэ маргааныг сэтгэлдээ их л олон удаа эргэн бодож билээ. Өмгөөлөгчийн тэр зөөлөн бодлыг одоо үед америкийн сэхээтнүүдийн үлэмж хэсэг дэмжиж баримталдаг юм. «Манайд ийм юм гарах боломжгүй» гэсэн энэхүү амарлингуй томьёоллоороо зовж байгаагаа нуудаг байна. Гэтэл боломжтой, боломжгүй гэдэг асуулт тавих хэрэгцээгүй болчхоод байгаа юм. Амьдрал энэ асуултад "болж мэднэ!" гэсэн шулуухан бөгөөд хэцүүхэн хариу өгчхөөд байгаа билээ.

	 

	* * *

	 

	Саяын дурдсан ярианаас хойш хоёр жил өнгөрсний дараа улангассан фашист Жорж Уоллес ерөнхийлөгчийн сонгуульд 10 сая санал авсан юм. Өвөг дээдсээс эхлэн уламжлал ёсоороо саналаа өгдөг тухай яриаг энэнд тохируулан хэлэхэд бэрх болсон бөгөөд Уоллес бүгд найрамдах болон ардчилсан намын аль алинаас гадуур биеэ даан нэр дэвшүүлж сонгуульд оролцсон юм. Алабама муж улсаас гарч ирсэн энэхүү зальтай этгээдэд насанд хүрсэн 10 сая америк хүн саналаа өгсөн бөгөөд энэ бол америкийн мэргэжлийн бокст байдаг «тахианы жинд» зодолдож мэргэжлийн боксоор нэр төр олох явдлаа анх эхлээд, дараа нь боксын тавцанг улс төрийн тайзаар сольж, хэт даварсан арьсны үзлийг номнон галзуурч байгаа этгээд билээ.

	Уоллесийн бүдүүлэг хэрцгий авир, самбаа залийг Хант болон өмнөдийн хэд хэдэн том баячууд дор нь талархан угтаад түүнийг нийт америкийн хэмжээний зүтгэлтэн болгохоор завдаж байлаа. Алабама муж улсын захирагчийн суудал нь Уоллесийн хувьд бол Цагаан байшинд алхан орох нэг шат болох ёстой байлаа.

	Би түрүүн Уоллесийн самбаатай байдлыг дурдсан. 1968 оны сонгуулийн компанит ажлын үеэр би түүний арга залийг ажиглаж, түүний үг хэлж байсан хурал цуглаанд сууж, Уоллесийн хийлгэсэн хэвлэлийн бага хуралд оролцож, тэр ч байтугай түүнтэй хэдэн үг солилцоод өнгөрч байлаа.

	Уоллес бол өчүүхэн амьтдад таарсан өчүүхэн хүний оронцог юм. Аль ч утгаараа ёстой нэг хүний оронцог доо. Өчүүхэн жижиг нүүртэй, гөлгөнөсөн нүдтэй, ямагт зохиомол худлаа инээвхийлсэн, гудамжны чалчигчийн цангинасан хоолойтой, намхан нуруутай өлбөгөр сулхан байрын хүн билээ. Жорж Уоллесийн гадаад байдлын хамгийн онцгой, нүдэнд торох шинж гэвэл хэнээс ч ялгагдахгүй, доожоогүй байдал юм. Иймэрхүү хүн олны дундаас ер онцгойрох юмгүй, ажиглагдахгүй өнгөрчихдөг шүү дээ.

	Олон хүн цугласан газрын индэр дээрээс харахад тэр өөртөө их л итгэсэн хүн шиг харагддаг. Хэдхэн хүний дотор түүний сүрлэг байдал алга болж, тэр ярилцаж байгаа хүнээ үргэлж туршсан юм шиг ширтдэг нь нуруу намхан байтлаа хүний морь уначихсанаа мэдэж байгаа хөдөөгийн хүний итгэл байдлыг илтгэх агаад нүдэнд нь инээсний шинж байхгүй мөртөө зөвхөн амаараа инээсэн дүр үргэлж үзүүлж, шовх хэлээрээ хулгана шиг уруулаа түргэн түргэн долоож байдаг юм.

	Ийм нэгэн өөдгүй амьтан 60-аад оны сүүлч, 70-аад оны эхээр америк даяар алдаршсан хүн болж хувирсан билээ. Үүнд Хант болон түүний өрөөсөн гутлуудын өглөг багагүй учиртай байсан нь мэдээж. 

	«Мөнгө гүүг ч давхиулж мэднэ» гэж Америкт ярьдаг нь дэмий үг биш билээ. Гэлээ ч бүх юмыг ганцхан мөнгөтэй холбоод байвал гол асуудлаа орхичихно гэсэн үг ээ. Ингэхэд германы солиотой бага түрүүчийн номнолд германы хотын бэртэгчин, жижиг хөрөнгөтөн, галзуурсан өөдгүй юмсыг өөртөө татах нэгэн хүч байгаад тэр нь арван таван жилийн дотор хэнээрхэн бүлгэрхдэг өөдгүй этгээдийг Германы «фюрер» болгосон биш үү? Хар арьстны эсрэг номнол, «хэн ч тоохоо больсон хүний» тухай, «энэ улсад журам дэглэм тогтоохын тулд» чанга гар хэрэгтэй болох тухай чалчаа үг зэрэг Уоллесийн ярьж байсан хоргомчлол ч гэсэн амьдралын бэрхшээлд уурсаж, уг бэрхшээлийн жинхэнэ учир шалтгааныг мэддэггүй, хүчтэй гар бий болоосой хэмээн мөрөөдөж, тэрхүү мөрөөдсөн «хүчтэй гар» нь Алабамын чалчигч мөн гэхэд бэлхэн америкийн айн тэвдсэн хөрөнгөтний жинхэнэ хүсэл мөрөөдөлд нийцэж байсан бололтой.

	Уоллесийн хүч юундаа байдгийг би түүний үг хэлж байсан нэг цуглаан дээр байхдаа сайн тодорхой мэдэж авч билээ. Нью-Йоркийн томоохон танхим болох «Мэдисон-Сквер-Гарден» гэгчид энэ цуглаан болсон юм. Нисэх онгоц байрлуулах газрыг санагдуулахуйц том танхимд фашист мэхлэгчийн талынхан пиг дүүрсэн байлаа. Жижиг албан хаагчид, дэлгүүрийн эрхлэгчид, өчүүхэн мухлаг, зочид буудал, бензин түгээгүүрийн эзэд, учир мэдэхгүй залуухан хүүхнүүд шүтээн болсон хүнээ индэр дээр гарч ирэхэд сүйд майд болон угтацгаана. Энд цугласан хүмүүс Уоллесийн юу ярьж байгааг сонсохгүй байгаа юм шиг санагдаж байв. Өөрсөдтэй нь яг адилхан юм ярьж, яг тэдэнтэй адил ов дүй бүхий нэг хүнээ харахтайгаа зэрэг тэнд цугласан хүмүүс улам галзуурах шиг болж байлаа. Уоллесийн түргэн түргэн зангаж байгаа байдал нь танхимд цугласан олныг цахилгаанжуулах ажээ. Коммунизмыг таягдан хаяж, Америкийг хар арьстнууд, еврей, урвагчдаас цэвэрлэх хэрэгтэй гэсэн Уоллесийн төгсгөлийн үг илэрхийлж болмооргүй шуугианд уусан замхарлаа. Эргэн тойрон шуугилдан орилж, хүн дүрсээ бараг алдсан хэдэн зуун хүн царайгаа үрчийлгэн бархиран шуугьж байв. Энэ бол үнэхээр зовмоор байв. Аймаар муухай ийм юм ч болдог байжээ.

	Фашизм бол үндэсний биш, нийгмийн өвчин. Хэдийгээр их ялгаа байлаа ч гэсэн капиталист Германд гарсан шигээ өнөөгийн капиталист Америк оронд энэ өвчин үүсэх боломжтой юм.

	Гэлээ ч гэсэн Америкт одоо эрх баригчдын тоогоор мянгад дөхөж, эгнээндээ дөрвөөс зургаан сая хүртэл гишүүнтэй болж байгаа фашист, хагас фашист байгууллагыг хааш нь нуух вэ?

	Орчин үеийн америкийн фашист хөдөлгөөнийхөн олон түмний суурь дэвсгэртэй болж, тэдэнд түшиглэж байгааг хардаггүй хүмүүс өөрсдийгөө хуурах аюулд орж байгаа хэрэг мөн. Аливаа фашизмын нэгэн адилаар Германд ч фашизмын олон түмний суурь дэвсгэр нь жижиг хөрөнгөтөн байсан билээ. Мухлагийн эзэд, ангийн чанараа алдсан, явцуу үзэлтэй, хорсон хавчигдаж, уурссан хэт шүтлэгтэн, мухар сүсэгт автагдсан этгээдүүд хот, тосгоны жижиг хөрөнгөтнүүд овжин зальхай хуурамч номногчдын хялбархан идэш болдог бөгөөд хилэгнэсэн олон түмэн хөдлөн босож, эрх дархыг минь үгүй хийчих вий гэж дагжин сандарч байдаг баячууд тэрхүү хуурамч номлогчдын ар талд зогсож байдаг юм.

	Дайны дараа Америкт америкийн нийгэм судлаач Райт Милсийн «люмпен-хөрөнгөтөн» гэж сүрхий мэргэн онож нэрлэсэн хүмүүсийн тоо саяар тоологдох юм. Үй олноороо хоосорч, аж ахуйгаа үнэ хаян арилжихдаа тулсан хөдөөгийн жижиг газрын эзэд, хүчтэй чадалтай пүүсүүдтэй өрсөлдөөд дийлдсэн хотын жижиг эзэд цөм амьдралд хөлөө алдаж, уурсан хилэгнэж, аргаа бардаг болсны дээр зовлонгийнхоо жинхэнэ буруутныг таньж мэдэлгүй явсаар нэг мэдэхэд л хамаг гай зовлонгийн буруутнууд бол коммунистууд, хар арьстнууд, еврей нар, «энэ муусайн сэхээтнүүд» гэж хашхирч гууглаж байдаг фашист хоёр номногчдын идэш болох нь цөөнгүй ажээ.

	«Тэгвэл Хант яагаад эдэнтэй нийлдэг бил ээ?» гэж анхааралтай уншигч асууж болох юм. Хант бол үгүйрч хоосорсон жижиг хөрөнгөтөн биш шүү дээ. Хант шиг хүмүүс яагаад фашист хөдөлгөөний эгнээнд орох болов оо? Ихэнх том эздийн адил нууцаар бус, харин бүр хамгийн урд нүүрэнд нь гарч ирэх болсны учир юу вэ?

	Би энэ бүхний учрыг Хантаас өөрөөс нь мэдэх гэж түүнтэй дэлхийн хамгийн үнэтэй рашаан сувиллын газар болох Флорида муж улсын Майами-Бич дахь «Фонтенбло» хэмээх гоёмсог буудлын үүдэн танхимд наймдугаар сарын нэгэн халуун өдөр удаан ярилцаж суухдаа асууж үзсэн юм. Би аль эртнээс л Хантын хойноос хөөцөлдөж, энэ этгээдийн тухай олоод үзэж болох ном болгоныг дахин дахин уншиж, түүнтэй аль нэг талаар холбоо бүхий олон хүн хартай уулзан ярилцаж байсан боловч түүнтэй улаан нүүрээрээ учирч ярилцаж үзээгүй байсныг хэлэх ёстой бөгөөд гэхдээ би болох, болохгүй арга чарга бүхнээ хайж түүнтэй уулзах сан гэж боддог байлаа.

	Ингээд 1968 онд ерөнхийлөгчийн сонгуулийн өмнө болсон бүгд найрамдах намын их хурлын үеэр л түүнтэй уулзаж билээ. Миний эртний анд нөхөр, Америкт суугаа «Известия» сонины сурвалжлагч, надтай мэргэжил нэгтэй Мэлор Стуруа намайг Хантын хойноос удаан «хөөцөлдөж» байгааг мэдэж байсан билээ. 

	Тэр, миний буусан зочид буудлын өрөөнд нэгэн өглөө эртлэн орж ирээд:

	— Өвгөн минь, Хант энд их хуралд нууцаар ирээд хажуугийн зочид буудалд байна гэв.

	Заримдаа ингэж гэнэт таарчихдаг үе байдаг шүү дээ. Бид хоёр хаалгаар орж амжаагүй байтал буудлын яарсан хаалгачийг мөрөөрөө түлхэж, Ханттай яг улаан нүүрээрээ тулгарчихлаа. Тэр бидний урдаас чиглэн гарахаар завдаж байх шиг харагдав.

	— Хант гуай, бид хоёр тантай яримаар юм байна.

	— Та хоёр хэн юм бэ?

	— Сэтгүүлчид.

	— Би хэнтэй ч ярилцахгүй байгаа. Маш завгүй байна. 

	Нэгэнт олдсон завшааныг алдахгүй гэж бүрнээ шийдсэн бид Хантыг гарах замыг ердөө л хааж, яваандаа түүнийг асар уудам үүдэн танхимын булан руу биллиардын шарик1 шиг шахан түрж билээ.

	Стуруа явдал дундаа дуржигнуулан:

	— Хант гуай, бид таны бичсэн «Альпака» гэдэг номын тухай тантай ярилцах гэсэн юм сан. Бид уг номыг тун их сонирхож байна. Тэгэхээр та ном дээрээ гарынхаа үсгийг зурж өгөхгүй юу? гэж зав чөлөө өгөлгүй урсгав.

	Мэлор олж авсан Хантын номорхуу юмыг халааснаасаа илбэчин шиг гаргаж ирээд илэрхий баяссан зохиогч руу нь сарвайлаа. Тэрбум хөрөнгөтнүүд ч зохиогч хүний нэрэлхүү зангаас ангижирч чаддаггүй ажээ. Ингээд ямар ч л гэсэн миний найзын энэхүү ов мэх шийдвэрлэх үүрэг гүйцэтгэж бидний яриа эхэллээ.

	Бид түүнийг сонсож, ажиглаж... бас гайхсан гээч: Тэрний ярих үг, яаж ярьдаг байдал, ямаршуухан байдалтай байдаг, биеэ яаж авч байдгийг хараад гайхаж билээ. Тэр ямаршуухан хүн бэ гэдгийг ярья л даа. Хантын гадаад дүр төрх нь энэхүү ер бусын хэвлэлийн бага хурал болж байгаа үнэ нь тэнгэрт хадсан энэ буудлын байр байдалтай огтхон ч таарахгүй байгаа нь гайхмаар байв. Майрдаг шаахай углаж, хамгийн хямдхан эдээр хийсэн оймс өмссөн нь шаахай дээгүүрээ түрий нь шалхайж, даг болж, хогжруу бургисан хүрэм, хир болсон цамцтай, хямдхан эрвээхэй зангиа зүүсэн горзгор өндөр өвгөн бидний өмнөх налгар сайхан сандалд шигдэн сууж байлаа. Урьд цэнхэр байсан болов уу гэмээр цог нь буурсан нүдтэй, шүлхий нойтон уруултай, тийм өндөр нуруутай хүнээс гарамгүй нарийн жингэнүүр дуутай хүн байв.

	Харин Хантын гадаад төрхөөс хамгийн их харууштай нь гар хуруу нь л байв. Гар хуруу гэгч заримдаа эзнийг нь, түүний зан ааш, мэдрэл, тухайн байдлыг дор нь тусгаж авч байгаа зэргийг царай зүс, нүднээс ч илүүгээр илчилдэг гэж бодогдсон юм.

	Гэтэл энэ гар хуруу!.. Нүүр царай, нүдээрээ нууж далдалсан болгоныг гар илчилж, бас нэг ёсондоо өөрийн гэсэн хөдөлгөөнтэй байх ажээ. Жишээ нь, би хүнтэй анх гар барилцахад эхлээд танилцахдаа ярьсан зүйлээс нь илүү их зүйлийг атгасан гараас нь мэддэг юм. Ясгүй юм шиг зөөлөн, чийгтэй, хүйтэн, нялцгай Хантын алгыг атгаж шүргэхэд дорхноо бие зарсхийж, бушуухан гараа угаамаар санагдаж билээ.

	Тэр ярианы турш түүний гар хуруу өөрийнхөө өвөрмөц байдлыг хадгалсаар байв. Халиурсан өтгөн улаан шаргалдуу үсээр бүрхэгдсэн, улаан хүрэн толбо дүүрсэн, бахим том бөгөөд үрчилзэж таталдсан арьстай, урт ургуулсан, бохир том шар хумстай, түүний гар хуруу үргэлж хавчин хөдөлж, атгаж, тэнийлгэж, хуруугаа зөрүүлж, арав, хорь, дөчин минут, ер нь бүхий л ярианы турш аалзны хөл шиг үргэлж санаандгүй бие биеэ базаж шахан байв.

	Юун тухай ярив аа гэвэл юм болгоны тухай ярьж билээ. «Альпака», Хантын эзэмшил, Майами-Бич рүү тэр юунд зорьж ирсэн, бүгд найрамдах намын их хурлын үеэр хоорондоо юу ярьсан, ах дүү Кеннеди нарыг алсан тухай гээд яриагүй юм бараг алга аа. Энэ яриаг цөмийг нь бичиж авах гэж залгасан өврийн бяцхан дуу хураагуурынхаа хальсыг одоо сонсоход Хант ямар ч утгагүй бүдүүлэг зүйл ярьж байгааг сонсоод гайхах юм. Түүний сургаал үг, дүгнэлт нь арчаагүй бүдүүлэг болхи, юм мэддэггүй, уулаасаа хорон муу санаатай хүн гэдгийг нь илчилж байна.

	Жишээ нь, тэрнээс Майами-Бич хотод юу хийж байгааг асуухад Хант гэнэтхэн ихэмсэг сүрхий дүр үзүүлж, сагсууран хариулахдаа:

	— Та тэр хуралдааны танхимд шуугиад байгаа хүмүүс их хурал дээр юу хийж байгааг нь сонирхвол дээр. Тэгвэл тэд, ямар ч гэсэн тэдний олонх нь миний хий гэснийг хийдэг гэж хэлэх байна. Цагаан байшинд хэн суух нь бидэнд хамаатай хэрэг, энэ бол миний анх оролцож буй их хурал ч биш, гэснээ нэг юм санасан мэт бушуухан нэмж айлдахдаа: — Ингэхэд би улс төрийн бодлоготон биш, жирийн иргэн билээ. Хэн нэгэн хүн миний саналыг сонсъё гэж байгаа бол би саналаа хэлэхэд бэлхэн байна гэж билээ.

	Тийм ээ, хэн дуртай нь шүү дээ! Бүгд найрамдах намын их хурал хэрхэн ажиллагаагаа явуулахыг ойроос бид ажиглаж байх тэр үедээ үүнийг ахин дахин сайн мэдэж авч билээ.

	«Их хурал дээр орилж буй залуус» гэж Хант илэн далангүй, тоомжиргүй ярьж байхдаа америкийн улс төрийн ажил явдлын оньсыг хөдөлгөдөг жинхэнэ пүрш хаанаа байдгийг сайн мэдэлгүй яах вэ дээ, учир нь өөрөө хэдэн зуун сая хөрөнгөтэйгөө нийлээд мөн ийм нэг пүрш нь болдог юм чинь... 

	Ярианы сүүлд бид Хантын хувьд эмзэг асуулт тавихаар боллоо.

	— Эрхэм Хант гуай, ерөнхийлөгч Кеннедийн амийг хорлосны цаана юу нуугдаж байна вэ? Хэн түүнийг алсан бэ?

	— Коммунистууд.

	— Тэгвэл Роберт Кеннедийг?

	— Бас л коммунистууд. Мартин Лютер Кингийг ч ялгаагүй.

	— Мистер Хант, ингэхэд та коммунист уу? гэж юм мэдэхгүй дүр гарган намайг асуухад тэр:

	— Юу гэнэ ээ? гэв.

	— Ерөнхийлөгчийг алсан хэрэгт таныг шууд холбогдоно гэж үзэх ул үндэс бүрнээ байдаг биш үү? гэж хэлэхэд Хантын царай барайгаад ирлээ. 

	Тэрээр ийм яриа болно гэж зүүдлээ ч үгүй, ийм ярианд дасаа ч үгүй байв. Америкт Хантыг зусардан бялдуучилж, хүндэлсээр удсан ажээ.

	— Ингэхэд та нар хэн болж байна? гэж хариулахын оронд тэр асуулаа.

	— Бид Зөвлөлт Холбоот Улсын сэтгүүлчид. Коммунистууд шүү гэлээ.

	Хантын царайг яг энэ үед л харах хэрэгтэй байлаа. Царай нь барайсан улаан юм байснаа үнсэн саарал болоод хувирчихлаа. Тэрээр амаа ангайлгаж, агаарыг шуналтайяа сорох ажээ. Нүдэнд нь айсны шинж илэрхий. Хант бажгадаж балмагдсан байлаа. Бид хоёрт одоохон алагдах байх гэж тэр бодсон бололтой. Дараа нь биднийг хорон муу санаагүй байгааг мэдээд санаа нь жаалхан амарч, өврөөсөө үнгэгдсэн алчуур гарган агшин зуур хөлөрсөн духаа арчлаа.

	Балмагдлаасаа арайхийж тайварч буй тэрбумтан удтал дуугүй байсныхаа дараа ам нээж:

	— Эрхмүүд минь, энэ чинь тоглоом тохуу биз дээ? Та нар баахан тусгүй тоглож байна шүү. Өвгөн Хант коммунистуудыг андахгүй сайн мэднэ шүү гэлээ. Тэгээд тэр зөөлөн сандлаасаа арайхийн өндийж, бидэнтэй салах үг ч хэлэлгүй аажмаар холдон явж билээ. Бид ч тэсгэлгүй инээд алдлаа. «Америкийн хамгийн аймшигтай энэ хүн» ойртож очоод ажиглаж байхад мөн ч хөөрхийлөлтэй бөгөөд хөгтэйхэн харагдаж билээ.

	Энэ тухай бодож байтал өөр бас нэгэн тохиолдол санаанд орж билээ.

	Нарлаг намрын нэгэн ням гарагт америкийн нийслэлд байнга ажилладаг зөвлөлтийн сэтгүүлчид Москвагаас ирсэн ажил нэгтэй нөхдөө урьж хотоос зайдуухан амрахаар шийдэж билээ. Бид хээрийн аянд хэрэгтэй аахар шаахар зүйлээ машиндаа чихэж, хайруулын таваг, цаасан хүүдийд хийсэн модны нүүрс, шорлог хийх мах зэргээ базааж аваад хүүхдүүдтэйгээ цуг хотоос зайдуу гарч билээ.

	Вашингтоноос гучаад бээр газар яваад машины засмал замаас гарч, дов толгод дундуур орж явснаа удалгүй жижигхэн боловч маш үзэсгэлэнтэй сайхан Тимберлейк хэмээх нуур тийш очлоо. Эрэг дээрээ тохилог буудалтай, дөлгөөхөн усанд нь хэдэн завь хөвнө. Урт хаалтаар замыг хөндлөн хаасан нь байгалийн үзэсгэлэнг гутаах мэт. Бохь зажилж, гандсан ханцуйгүй цамц, жинс өмдтэй дүнсийж гөлийсөн хархүүд бид тус бүр нэг нэг доллар сарвайтал өнөөх хаалт дээш өргөгдлөө.

	Бид мөнгөнийхөө хариуд нуурын эрэгт байрлах эрх олж авлаа. Авгайчуул боодолтой юмаа дэлгэж, харчуул гадуур цамцаа тайлж хаяад талцаж бүрх малгай гадуур хувцсаараа хөл бөмбөгийн хаалга хийж, бөмбөг хөөцөлдөж эхлэв.

	Бидний буусан газраас холгүйхэн яг усны зах дээр жижигхэн тэрэг зогсож, дотроос нь хоёр хүн гарсныг бид тоглоомдоо улайраад ер ажигласангүй. Бид тэр машиныг сайтар ажиглан хараад тэрэгний дугаарын хажууд шар өнгөөр будсан том хавтгай төмөр дээр «Голдуотер ерөнхийлөгч болно» гэж хар өнгөөр маш тодорхой бичсэн байхыг харцгаав.

	Тэр машины эздийн царай тун ч ёозгүй шинжтэй байгаа нь маш холоос ч ажиглагдахаар байв.

	— Та нар юун хүмүүс вэ? гэж Голдуотерийг шүтэгч туранхай хүн асуухад:

	— Оросууд. Зөвлөлтийн сэтгүүлчид байна гэж хариулав.

	— Чөтгөр алгадаасай, та нарыг. Гарт минь буу байсан бол би та нарыг дуртай буудчихсан гэж өнөө хүнийг хэлэхэд:

	— Сонин л хэрэг байна даа! гэж манайхны нэг тайван хариулав.

	Манай хүн биднийгээ тэсэж ядан байгааг мэдэх болохоор сэтгүүлч ёсоор олсон олзоо мантайгаа хуваалцъя гэж үнэн санаанаасаа бодоод өнөө айхтар яриатай хүмүүсийг бидэн рүү төдхөн дагуулж ирсэн юм.

	Тэр хоёрын нэг оодон пиджак өмсөж, бараан зангиа зүүсэн өөдгүй царайтай нь үг дуугарсангүй. Гэтэл нөгөөдөх нь ам хамхилгүй ярина. Тэр бол урт гонжгор биетэй, үнгэгдсэн тааран өмдтэй, ханцуйг нь шуусан усан цэргийн цамцтай, хуучин шаахайтай, гандсан сормуус бүхий нүд нь хүртэл хонгор шар бөгөөд сэвхтэй юм уу гэж бодмоор, хонгор шар үстэй, нүүрэндээ битүү сэвхтэй хачин маягийн хүн байв. Тэрээр түргэн түргэн ярьж, үгийнхээ төгсгөлийг дутуу хэлж, шүлсээ үсчүүлэн, гараа занган дохиж байлаа.

	Тэрээр эхлээд бүтэн хагас тэрбум хүнийг «үрэн таран хийж устгаад», олон таван юм бодолгүй социалист орнуудын бүх хот руу цөмийн бөмбөг шидэх юм сан гэж бидэнд яриад дэлхийн цорын ганц тогтвортой засгийн газар бол Өмнөд Африкийн засгийн газар мөн, Америкийн Нэгдсэн Улсад байгаа коммунистуудыг ч бут ниргэнэ гэж ахиулан ярилаа. Чанга орилж ярьсан түүний бүдүүлэг үгнээс хэдэн мөчийн дотор бидний ойлгосон зүйл гэвээс тэрээр Америкийн Нэгдсэн Улсын ерөнхийлөгч агсан Жон Кеннеди, Линдон Жонсон, тэр үеийн дэд ерөнхийлөгч Губерт Хэмфри, Дээд шүүхийн дарга Эрл Уоррен, Нью-Йорк муж улсын захирагч Нельсон Рокфеллер, Мичиган муж улсын захирагч Жорж Ромни хийгээд бас дээр нь арван хэдэн ийм «улаантан» хүмүүсийг коммунистууд, тэдний талынхны тоонд оруулж байлаа. Дараа нь хар арьстны эсрэг хандсан хор нь буцалсан юм ярьж, «еврейн хуйвалдааны 15 зууны» тухай өгүүлж, иймэрхүү маягийн санаатай баахан юм ярьж билээ.

	Бидэнд мэдэгдсэн зүйл нэлээд сургамжтай байсан юм. Жо Янг хэмээгч мөнөөх улбар шар царайтай бадируун хархүү бол энэ нуур, тэр хавийн газрыг өмчилсөн эзэн нь байлаа. Тэрээр өөрийгөө «сэлфмэйдмэн» буюу «өөрөө өөрийгөө хүн болгосон хүн» гэж сайрхан өгүүллээ. Тэр дөрөвдүгээр анги төгсөөд гэрэл зурагчин болж үзжээ. Тэгээд өргөн олонд зартай болсон «Лайф» сэтгүүлд гэрэл зургийн сурвалжлагч болж амжсан байна. Нэг удаа Вашингтоны хавиар тэнэж явахдаа ёроолдоо бүлээн булагтай, элсэрхэг налуу эрэг ганга бүхий ой модтой томоохон гуу жалга байхыг ажигласан ажээ. Эндээс овоо мөнгө олж болно гэж бодоод хамаг хураасан цуглуулснаа шавхаж өр ширэнд баригдаж байгаад өнөөх газрыг худалдан авч аятайхан цөөрөм болгон засжээ.

	Бүлээн уст нуур, элсэн эрэг, бяцхан ой мод, зарлал чимэглэл энэ бүхэн ашгаа өгчээ. Америкийн нийслэлийн мянга мянган хүн хотын чийглэг бүгчим халуунаас зайлж энд бямба, ням гарагийг өнгөрөөх боллоо. Хүн болгоноос нэг доллар татахад сайх эрд овоо хөрөнгө болж өгнө. Тэнд аяллынханд зориулсан буудал, завь олгох станц, зоогийн газар барьж, тэр хавийн бусад газрыг ч худалдан авсан нь хэрэг явдлыг түргэн өрнүүлж, их орлоготой болж эхэлжээ. Одоо тэр хүний өдөр тутмын тооцоонд бүтэн хагас сая орчим доллар эргэлдэх болсон байна.

	... Нуур болгон хувиргасан энэ гуу жалга, хотынхны бүтэн сайны амралт энэ бүхэн ч юм биш, ухаалаг бодсон ажил юм. Гэвч их гарын хүмүүсийн тооцоо нийлж байдаггүй бөгөөд ашиг завшаан эрэгч хүн усанд орох газар бий болгоход туслахын хамт хүнд байдаг хүнлэг юм болгоныг үгүй хийж байна. Сүйхээтэй гэрэл зурагчин юмны эзэн, сумны занги болох байтугай, ашиг завшаан хөөцөлдөн, бүхнийг мөнгөөр хэмжиж, түүгээр бүхнийг шийддэг эндхийн нийгэмд энэхүү «хувийн санаачилгыг» заавал дагалдаж байдаг тэрхүү зан суртахууны доройтолд биеэрээ оржээ. Энэ хүн хэдийгээр хувийн арга бач хэрэглэсэн ч дорд явснаа санамсаргүй өөдлөн сэргэж, баяжин, өөрийгөө хүнээс дээгүүр аз хийморь, авьяастай гэж үзэн, өөрөө нийгэм олны төлөө бус, харин нийгэм олон нь түүний төлөө байх ёстой гэж итгэх болжээ.

	Янг болон түүнтэй адилхан хүмүүсийн төлөөлөгчид өөрсдийнхөө доллароос өөр юу ч харах тэнхэлгүй, хардаг ч үгүй болохлоор тэдний арвижиж хөлжихөд саад болох зүйл гэж үзсэн болгоноо бичих аргагүй үзэн ядаж угтдаг байна. Тэд гэнэт олсон хөрөнгөө баттай гэж сайн итгэж чадахгүй тул тэр бүхнээсээ салчихна гэж зүрх нь балбалзаж байдаг ажээ. Өөрийгөө дөвийлгөж дээгүүр тавьсан сагсуу зан, бүрэн гүйцэд төлжин боловсорч чадаагүй байдал, өөртөө хэт найдах, айж тэвдэх аз хийморь, бүдүүлэг байдал, хязгааргүй түрэмгий шинж, муухан нуусан хулчгар байдал, томоохон эзэн хүний мөнгөний зузаан хадгаламжийн дэвтэр, мухлагийн эзний бодол санаа энэ бүх эсрэг тэсрэг чанар хослон холилдсон байх нь иймэрхүү хүний дүр билээ. Бас өөрт нь саад болоод байдаг санхүүгийн сурвалжит хүчирхэг өрх айлуудыг хорсон зүхэх, тэдэнд атаархан шаналах, санамсаргүй хөндийрч салсан урьдын орчныхоо хүмүүсийг үзэн ядах, дахин доошоо уруудан балрах вий гэж болгоомжлох энэ бүхэн бол нийгмийн иймэрхүү улсын дүр төрх бөгөөд эд олон биш боловч өнөөгийн Америкт багагүй аюултай үүрэг бүхий хүмүүс юм... 

	Өвсөн дээр тэрийн хэвтсэн өнөөх хонгор үст эзэн бадируун эр орилохоо болиод их л цэцэрхсэн янзаар:

	— Хэн надад тус бол оо вэ? Ерөнхийлөгч үү? Засгийн газар уу? Сенат уу? Би л өөрөө өөртөө тусалж, өөрийгөө би бүтээсэн гэж өгүүлснээ дуу нь дахин чангарч: — Вашингтоны энэ муусайн хогууд, өөдгүй новшнууд яалаа гэж миний хэрэгт хошуу дүрээд байгаа юм бэ? Би яалаа гэж тэдний нэмсээр байгаа татварыг төлж, миний ажилчидтай тэр муу өөдгүй хамтын гэрээг байгуул гэж надаас шаарддагийн учир нь хаанаа байна вэ? Та нар л үүний гол буруутан. Энэ бол коммунистуудын санаа бодол, өнөөх Карл Маркс мэтийн өөдгүй амьтдын хэрэг гэж ярилаа.

	— Ингэхэд та коммунизм, Карл Марксын тухай юу мэддэг вэ?

	— Би муусайн сэхээтний бичсэн болгоныг ер уншдаггүй. Гэвч хэн яагаад миний халаас руу гараа хийж байгааг сайн мэднэ. Гэлээ ч та нар намайг дөнгөхгүй. Та нар л хамаг муу юм, татвар, тэтгэвэр, элдвийн социализмыг тараадаг улс. Гэтэл Вашингтоны үхээнц юмс хамрыг нь сэт цохихын оронд сүүлээ хавчгануулж байна. Барри шиг л хүн хэрэгтэй. Тэр ч ёстой нэг үзүүлж өгнө дөө.

	Ингэж яриад цааш нь бүр шулуухан хэлсэн нь:

	— Ингэхэд оросын дипломатууд ням гарагт миний нуур луу яагаад ирэх нь цөөрснийг эрхмүүд та нар мэдэхгүй биз? Вашингтоны хавьд хамгийн сайхан ус энд гэж та нар тэдэнд дуулгаарай. Энд хямдхан, хүнээс нэг л доллар хураана. Эрхмүүд минь, үүнийг мартуузай гэлээ.

	Ашиг хонжоо бол ашиг хонжоо л байдаг хойно, мөнөөх голдуотерийн талын улаан нөхөр улс төрийнхөө мөрийн хөтөлбөрийг хойш тавиад гартаа буу байхгүйд гоморхож байснаа ч умартан биднийг цөмийг нь гэртээ урьдаг байна.

	— Миний хувцас хунарын талаар юм бодох хэрэггүй. Энэ бол ажлын хувцас. Манайх ч ёстой нэг айл шиг айл бий, энүүхэнд холгүй, тэнд яриагаа үргэлжлүүлье гэж хэлээд хир даг болсон усан цэргийн цамц, ханзарсан тааран гутлаа харууллаа.

	Бид ч дипломат ёсыг төдийлөн бодолгүйгээр гэнэт урьсан үгийг нь хүлээн авсангүй. Орой нь бид явахаар завдаж байхдаа мөнөөх улаан эрийг дахин харлаа. Тэрээр гоёмсог хувцас өмсөөд маш сайхан, нэлээд үнэтэй спортын тэрэгний жолооны ард налайн суусан нь лав гайхуулах гэсэн нь илт байлаа... 

	Коммунизмын тухай сүйд майд болон хашхичиж, дэмий балай солиорч байгаа Янгийн өөдөөс харж ногоон дээр сууж байхдаа би энэ хэнийг надад санагдуулаад байна гэж үргэлж бодолхийлэн учрыг нь олох гэж сууснаа саналаа. Тэгээд гэнэтхэн Ханттай адилхан байж шүү гэсэн бодол харван орж ирж билээ.

	Энэ бол өнгөн талдаа л адилхан байсан хэрэг биш ээ. Томоотой, өөрийнхөө сүрхийг бүрэн ухамсарласан 80 настай техасын баян, 45 настай, нааш цаашаа шарваганан гүйсэн нуурын эзэнтэй огт төсгүй байв. Тэр тусмаа аль алиных нь зан араншин, бүдүүлэг байдал, хэт улайрсан тэсгэл алдсан зан, хор нь буцалсан явцуурхал, хэт өөрийгөө гэсэн байдал үл ажиглагдам адил төстэй байдаг ажээ. Товчоор хэлэхэд эд бол нэгэн овгийн, нэгэн төрлийн, нэгэн маягийн нийгмийн хэв шинжит төрхтэй амьтад билээ.

	Жо Янг бол Вашингтоны хавийн нэгэн нуурын эзэн, Гарольд Хант бол нефтийн асар том үйлдвэрийг эзэмшигч бөгөөд Янгийн сая хөрөнгө, Хантын тэрбум хөрөнгө хоорондоо зөрүүтэй хэдий боловч нэг л маягаар үүссэн үзэгдэл, нэг л нөхцөлд бий болсон зүйл юм. Тэр хоёр адилхан айж хулчганаж, адилхан бусдыг үзэн ядаж, адилхан нэг л зүйлийг тахин биширдэг, адилхан хувь заяатай улс билээ.

	 

	 

	АЛЬПАКА - ЯНГИР

	 

	Ингэхэд бас ялгаа бий. Өнөөх нуурын хонгор үст эзэн Голдуотерийн төлөө сүйд болж байна. Хант бол бурхан тэнгэр өөрт нь онцгой үүрэг даалгавар оноосон гэж бат итгэж байдаг юм. Дэвид Жонс гэгч «Нью-Йорк таймс» сонинд уг сонины даалгавраар нефтийн их газрын эзэнтэй бишгүйдээ уулзаж ярилцаж байсан тухайгаа бичихдээ: «Хант Америкийг аврах ёстой гэж баттай итгэсэн хүн» гэсэн юм. Ердөө л энэ шүү дээ, та минь.

	Альпака гэдэг бол янгир ямааны нэгэн төрөл билээ. Хантын бодлыг чухам яагаад янгир ямаа эзэгнэснийг хэлэхэд хэцүү бөгөөд гэлээ ч түүнийг эзэмдсэн л юм даа. Юутай ч гэсэн, түүний санаанаасаа зохиож бодлоороо бий болгосон тийм орноо тэрээр «Альпака» гэж нэрлэсэн юм.

	Хант өвгөрч, ухаан доройтсон хойноо тархиндаа төсөөлөн бодсон дэлхий дэх диваажингийн тухай «Альпака» гэж нэрийдсэн романдаа өгүүлсэн бөгөөд энэ бол мөнөөхөн «Фонтенбло» хэмээх буудлын үүдний өрөөнд бид Хантыг барьж авахдаа хэлсэн номын нэр даруй мөн билээ. Манай энэ гэгээрсэн зуунд ном бичих явдал тэрбум хөрөнгөтэй баячуулын дунд нэг ёсны чамин юм болсон нь ил байна. Гетти ч бичиж, Рокфеллер ч бичиж, Хант ч бичдэг болоод байна.

	Би энэхүү «бүтээлийг» чухам юу хэлэх гээд байгаагийн учрыг олох гэж мэрийсэн билээ. Зохих үүргийнхээ ёсоор би энэ бүхнийг хийж, ингэхдээ ердийн эрүүл саруул ухаантай хүн бол энэ бүхнийг хэрэггүй байтал ингэж бичих гэж биеэ зовоодог хэрэг юу вэ? гэж бодож билээ. Бас соёлт оронд иймэрхүү муу ном юунд хэвлэж, бас зохиогч тэр их мөнгөөрөө засаж найруулж чадах хүнийг юунд хөлсөлж аваагүй юм бол доо гэж бодсон юм.

	Зөвхөн бодоод ч зогссонгүй. Учир мэдэх хүмүүсээс энэ тухай лавласан юм. Тэгтэл ном зохиогч америкийн лут баячуулын нэг нь байсаар атал уг хэрэггүй дэмий юмыг хэвлэж балай хэрэгт орж зүрхлэх тийм хэвлэлийн эзэн тус оронд нэг ч олдоогүй нь тодорлоо. Хант хэд хэдэн хэвлэлийн газраас дургүйцсэн хариу аваад өөрийнхөө «Альпакийг» хувийнхаа мөнгөөр хэвлэн тарааж амжсан байлаа. Номын хэл найруулгын тухайд гэвэл энд бүр ч инээдтэй зүйл тохиолджээ. Хант маань үргэлжилсэн үгийн зохиолын давтагдашгүй мастер, их сүрхий найруулга зүйч гэж өөртөө найдаад, «Би бол удаан бичдэг ч гэсэн хэнээс ч дээр бичиж чадна» гэж мэдэгдсэн байлаа. Яг л ингэсэн хэрэг шүү! Ингэхлээр засаж найруулах хүний тухай яриа яаж байх вэ дээ.

	Нэг ч хэлийг зохих ёсоор нь мэддэггүй, учир явдлыг ёстой нэг холион бантан хийж маш бүдүүлэг үг яриагаар санаагаа илчилдэг, дөнгөж дөрөвдүгээр анги төгссөн амьтан өөрийгөө ингэж ярьж байгаа хэрэг.

	Ийм л хүн роман бичиж зүрхэлсэн байна шүү дээ, та минь.

	Зохиогчийн энх тунхын өгүүллэг, роман бичигч - тэрбумтны дүрслэн буй зүйл нь бүрнээ фашист утга агуулгатай ажээ. Тэрхүү номонцрынх нь хуудсанд уламжлалт холливудын адуучны сайн үүлдрийн азарганы эрлийз гэмээр, зураг шиг сайхан Хуан Ачалу гэгч нэгэн хүн бардамнан зугаалж, Америкийг ардчиллын шархнаас аврах тухай үнэнийг этгээд муухай үгээр өгүүлсэн байдаг юм. Хант романаа зөвхөн америк уншигчдад зориулсан нь үнэнтэй ажээ. Ийм учраас «Альпака» гэгч улсын журам дэглэмийг өнгөн талаас нь харахад ардчиллаар халхавчилсан нь мэдэгдэж байна. Гэвч Хантын өгүүлэн буй энэхүү ардчилал хэмээгч юу болох нь «Альпака» гэгч улсын сонгогчид мөнгөний түрийвчийн хэрээр саналаа өгч байгаагаар илхэн харагдана. Хөрөнгө чинээтэй хүмүүс 7 санал авч байхад, арай бага мөнгөтэй нь 6, бүр бага бол 5 санал авч байх жишээтэй.

	Огт хөрөнгөгүй хүмүүсийн тухайд гэвэл Хант тэднийг номдоо огт дурдаагүй бөгөөд ингэж л бүх асуудлыг маш амархан, энгийн аргаар шийдсэн байна. Хантын бичиж байгаагаар их олз ашгаас татвар авах ёсгүй бөгөөд учир нь тийм их орлого бол нийгмийг хөгжүүлэх оньсон пүрш юм гэнэ. Романд өгүүлэн буй мунхруулагч үзэл санаа нь жигтэйхэн жигшмээр агаад хөрөнгөтний шүүмжлэгчид хүртэл романы «уран зохиолын дутагдлыг» зааж дурдахдаа Хантын ардчилал гэгч бол «нэг ёсондоо фашист маягийн ардчилал» мөн гэж тэмдэглэхэд хүрсэн байна.

	Хант гомдсон болов уу? гэж та нар бодож магадгүй. 

	Огтхон ч үгүй шүү. Тэрээр ийм шүүмж бичсэн хүнд хариу болгож «Ганцхан та л намайг зөв ойлгожээ» гэж өөрийнхөө гараар бичжээ.

	Ингэхэд тэрүүнд уран зохиолын шүүмжлэгчид ер падгүй. Даллас хотын томчуул «Альпакийг» өөрсдийнхөөрөө үнэлсэн ажээ. Тэд сүйд болон сайшааж байгаагаа илэрхийлж, Далласын нэгэн гудамжийг «Альпака-Пасс» хэмээн нэрлэсэн байлаа. Тэд бүх Даллас хот, бүх Техас муж улс, Америк орон даяар, болж өгвөл даян дэлхийг ч фашист маягийн Альпака улс болгож хувиргах сан гэж хүсэж байна.

	Ер нь Далласт Хантыг өвөрмөц маягаараа тахин шүтэж, энэ баяны тухай элдвийн домоглосон алдар хүндийг бий болгож байлаа ч гэсэн энэ нь жинхэнэ дүр болгож буй эзэнтэйгээ огт төсгүй, америкийн бэртэгчдийн хэрэгцээнд зориулагдсан зүйл юм.

	Хотын дуу шуугиан, тоос шорооноос зайдуу баячуудын оршин суудаг хотын захад зургаан том багана нь огтхон ч зохиогүй боловч зориуд хийсэн, сонирхол татмааргүй том байшин бий. Байшингийн эргэн тойронд зүлэг ногоо ихтэй бөгөөд Техасын зуны бүгчим халуунд эздийг сэрүүцүүлэхэд зориулан цэнхэр шаазан суулгаж хийсэн, оройн цагаар маш сайхан гэрэлтэн харагдах усан санг тэнд байгуулжээ. Энэ байшингийн гадаад байдал, түүнд оршин суугчдын амьдралын дэг журмын аль аль нь энд чухамдаа өнөөгийн Америк гүрний хамгийн өөдгүй хүмүүсийн нэг, туйлын баян хүний нэг Гарольд Хант суудаг гэж хүний санаанд бодогдуулахааргүй юм.

	Оройн арван цагт энэ байшинд гэрэл гэгээ нь унтарч, анир чимээгүй байдал нөмрөн авна. Нар шингэх үед байшингийн өмнө талын ногоон зүлгэн дээр сүлжмэл цагаан савлуур сандалд сууцгааж, ямар нэгэн юм ярилцаж байгаа Хант, түүний гэр бүлийнхнийг ажиглаж болно.

	Сүүлийн жилүүдэд өвгөрч яваа Хантынд байнга ирдэг зочин, гийчин гэвэл настай, ахмад хүмүүс болжээ. Энд залуус цуглах дургүй. Энд хоол унд дээр балга ч архи өгдөггүй ажээ.

	Нефтийн том эзэн хүний хувьд шинэ, ер бусын гэмээр зүйл нь гэвэл Хантын гэрийн доторх ийм нарийн чанд зан нь ажээ.

	Хантын гэр бүлийнхэн зориуд намба төвшин сайхан амьдардаг айл гэж харагдахыг хичээдэг нь нэг ёсондоо хиймэл сайрхлын арга бөгөөд Хант өөрөө ч гэсэн өөрийгөө магтуулах, хүн амьтанд гайхуулах сонирхол ихтэй болсноо нуухгүй байгаа юм. Тэрээр сэтгүүлчдэд жуумалзан ярихдаа: 

	 

	«Урьд би үг дуугарахаас зовдог байсан бол одоо дуугүй өнгөрчих вий гэж айдаг болсон» 

	 

	гэжээ. 

	Энд уншигчдад миний үлгэрлэн эш татсан түүний завтай цагтаа цэцэрхэж хэлсэн зүйлийг хойч үеийнх нь мэдэхгүй өнгөрчих вий гэж нефтийн өвгөрч өтөлсөн эзэн сандарч байгаа төдийгүй бас тэрээр өөрийг нь мэдчихвэл ялаа шиг няцлаад хаячиж мэдэхээр өрсөлдөгч нараасаа болгоомжилж нууцаар ажиллаж, үзэлцсэн нь дээр гэж үзэж байсан үе аль хэдийнээ өнгөрсөн гэдгээ ч харуулах санаатай нь илт юм.

	Одоо Хантыг хэн няцлах билээ. Тэр өөрөө хэнийг ч болов няц дарж чадна. Иймээс ч тэр аль болохоор сүр дуулиантайхан байх нь ашигтай гэж боджээ. Сүйхээтэй тэр хүн «Америкийн хамгийн аюултай хүн» гэдэг базаахгүй боловч алдар бүхий нэр хүндээ ашиглан зорьсондоо хүрч, тэр алдар нэр, өөрийн нь хувийн амьдралыг эрүүл бусаар сонирхдогийг өөртөө ашигтайгаар эргүүлж дөнгөх хүн билээ. 

	Хөлс төлж юмаа зарлах, пүүсээ магтан сурталчлахаас илүү хямд ашигтай зүйл гэвээс сонин сэтгүүлд ярилцлага нийтлүүлэх ажил байдаг. 

	Нэгд, худалдаа наймааны зарлал гаргахдаа мөнгө төлөх, тэгэхдээ америкийн журмаар багагүй их мөнгө гаргах болдог. Хоёрт, зарлал чимэглэл ямар ч сүрхий байлаа зарлалаас хэтрэхгүй тул уг зарлалыг унших хүмүүс түүнд нэлээд болгоомжтой ханддаг юм.

	Зарлал чимэглэл нууц байваас нэлээд илүү ашиг өгдөг байна. Телевизорын дэлгэцнээ маяглан ярьж, янз янзын хэвлэлд ярилцлага өгөхдөө биеийн хэлбэр галбираа яаж хадгалахаас эхлэн коммунизмыг устгах тухай хүртэл элдвийн жор тарааж байхдаа Гарольд Хант миний яриад байгаа юманд худалдаа наймаа огт хамаагүй шүү гэж хэлэх гээд байх шиг байдаг. Түүний үздэгээр худалдаа арилжааны үүднээс өөрийнх нь ярьж байгаа юм нэг их чухал биш гэнэ. Харин түүний фирмийн бланк ба тэмдэгт дээр, үйлдвэрлэн гаргадаг янз бүрийн бүтээгдэхүүн дээр бичээстэй байдаг нэрийг нь л хүн бүхэн мартахгүй байх нь чухал ажээ.

	Тэгээд Хантын эрхэмлэдэг зүйл гэвээс «Лайф лайн» («Амьдралын чиг шугам») гэдэг өөрийнх нь байгуулсан радио нэвтрүүлэг бөгөөд үүнийг Вашингтоноос дамжуулж 45 муж улсад таван сая америк хүн өдөр болгон сонсож байна.

	Дашрамд хэлэхэд Хантынд дандаа очдог хүмүүсийн ярьснаар энэ радио нэвтрүүлгийг маш хянуур нямбайлан сонсдог хүн гэвэл Хант өөрөө ажээ. Кино, театрыг бараг сонирхдоггүй гэнэ. Харин өөрийнхөө радио нэвтрүүлгээр дамжуулан тарааж буй хорсон агсарсан хагас фашист маягийн дэмийрлээ хэдэн цагаар чих тавин сонсоход бэлэн байдаг ажээ.

	Энэ бүх радио нэвтрүүлэг нь жил бүр 2 сая долларын өртөгтэй байдаг юм. Өнөөгийн Америк оронд 2 сая доллароор юу ч гэж ярьсан чөлөөтэй юм. Ярьж ч байна. «Лайф лайн» нэвтрүүлгийг дамжуулдаг 331 радио станц өдөр бүр, цаг тутам гүтгэн гүжирдсэн, өдөөн хатгасан, коммунизмын эсрэг, хар арьстны эсрэг, ажилчдын эсрэг улангассан суртал нэвтрүүлгийн хордуулсан зүйлийг агаарын долгионоор цацаж байна.

	Хантыг хайр найргүй завшигч этгээд гэж хараахан зэмлэж таарахгүй. Тэрээр улс төрийн хэнээтэй үгээрээ агаарын долгионыг бузарлаж байх хоорондоо өөрийнхөө мухлагийг ер мартахгүй байдаг. 

	Америкт тогтсон журам ёсоор элдэв янзын тэтгэмжийн байгууллагууд алба татвар төлдөггүй юм. Хант «Лайф лайн» хэмээх радио нэвтрүүлгээ ивээн тэтгэх байгууллагын шинжтэй болгож, агаарын долгионоос тастаж авсан цаг хугацааг зөвхөн өөрт нь тааламжгүй бүхнийг муучлахад төдийгүй, хоол сайн шингээдэг эм, бусад нэлээн эм хэрэгсэл, бас түүний пүүс, үйлдвэрүүдээс гаргаж буй хоол хүнсний зүйлийг зарлан магтахад ашигладаг байна.

	«Хантын тухайд эх оронч үзэл, их олз ашиг хоорондоо ялгалгүй байдаг» гэж америкийн «Нейшн» сэтгүүлд бичжээ. Үнэхээр онож хэлсэн үг шүү. «Миний хийж байгаа бүхэн олз ашгийн төлөө хийгдэж буй зүйл» гэж нэг удаа тэрээр сурвалжлагч нарт айлдсан байна. Тэгэхээр түүний замд хөндөлсөж, түүний олз омогт саад хийсэн хүн сайнаа үзэхгүй нь мэдээж. Ингэхдээ тэр нь зогсоогдошгүй гэнэ. Тэрээр хөрөнгөөрөө бамбай хийж чадна. Тэрээр мөнгө ямар их хүчтэйг мэдээд Америк гүрэнд бүх зүйл, тэр дундаа ерөнхийлөгч хүртэл Хантын олз ашгийн төлөө ажиллах ёстой гэж итгэл төгс байдаг ажээ.

	Жон Кеннеди бол Хантын зэвүүг хүргэсэн Цагаан байшингийн анхны эзэн биш байв. Техасын нефтийн үйлдвэрийн эзэн хэдэн жилийн турш генерал Эйзенхауэрийн өөдөөс нууц, шургуу дайтаж, Хантын үгээр тэр дайнд Хант дийлжээ.

	Энэ хэрэг явдал бүр 40-өөд оны сүүлчээс эхэлсэн ажээ. Мексикийн булан хавийн эргийн Техасын элсэрхэг нутагт нефтийн асар их нөөц нуугдан байгааг геологи хайгуулын ачаар олж тогтоосон байлаа. Гэтэл америкийн хуулиар эрэг орчмын нутаг бол улсын өмч байдаг байв. Ийм учраас ч хувийн үйлдвэр худалдааны эзэд, хувийн пүүсийнхээс уг баялагт хуруу дүрж чаддаггүй байсан ажээ.

	Тэгэхлээр нь нефтийн эзэн Хант илүү ч үгүй, дутуу ч үгүйгээр өөрийнхөө талын хүнийг Цагаан байшинд суулгаад ингэж дэмжсэний нь хариуд уг хүн өнөөх нефтийн газрыг түүнд бэлэглэхээр амлах ёстой байлаа. Техасын баян олон жил үерхэж явсан генерал Дуглас Макартурыг ийм хүнээ болгохоор сонгож авчээ. Хант ч зорьсноо эхэлж, биеэрээ Эйзенхауэр генералтай уулзаж, Макартурыг сонгоход дэм нөлөө үзүүлээч гэж түүнээс хүссэн байна. Гэтэл хожим учир нь ойлгогдсоноор бол Эйзенхауэр 1952 оны сонгуульд тохирох сайн нэр дэвшигчийн талаар өөрийн гэсэн бодолтой байсан тул Хантын хүсэлтийг хэрэгсэлгүй орхисон байна.

	Техасын баян өөрийнхөөрөө зүтгэж, өөртөө тохирох ерөнхийлөгчийг худалдаж авахыг бодож байжээ. Тэрээр сонгуулийн тусгайлсан аппарат бий болгож, нэг тал болох хүмүүсийг элсүүлж, айлган сүрдүүлж, далайлгаж, заналхийлж, юм амлаж, гоёж тал засаж үзжээ. Мань мөнгөний тулам гурав дөрвөн сарын дотор Макартурыг дэмжих сонгуулийн кампанит ажилд хэдэн зуун мянган доллар үрсэн байв. Нью-Йоркийн тансаг баян «Уолдорф-Астория» хэмээх зочид буудалд бүгд найрамдах намын дарга нарыг урин цуглуулаад өөрийнхөө талын хүнийг дэмж гэж шаардаж байлаа. 

	Гэвч Эйзенхауэрийн цаана байгаа хүч давамгайлж дийлэв.

	Мань хүн энэ хожигдлоосоо их хохирсон юм. Засгийн эрхэнд Эйзенхауэр байх жилүүдэд нефтиэр баялагтай өнөөх газар хувийн пүүсийн мэдэлд шилжсэн байна. Харин юмыг мартдаггүй генерал өөрийг нь дэгээдээд байсан Хантад юу ч оногдуулахгүй өнгөрөх гэж нэлээд хичээсэн юм. Улайран зүтгэж халаасандаа оруулчих гээд байсан юманд нь хориг саад хийхээс илүүгээр Хантыг доромжлох зүйл алга байв. Ингээд генерал - ерөнхийлөгч, тэр хоёрын хооронд улс төрийн бус, бүр мах цусны дайсагнал үүссэн ажээ. Хантын хорссон нь хязгааргүй ээ. Техасын баяныг мэддэг хүмүүс ярихдаа, Эйзенхауэрийн нэрийг дурдахтай зэрэг л Хантын царай барайгаад ирдэг сэн гэжээ.

	Дараа нь Хантын нүүх ээлж болов. Тэгээд ч тэр нүүдлээ хийжээ. 50-иад оны дунд үеийг хүртэл америкийн улс төрийн амьдралд зуршил болсон нэг уламжлал байсан бөгөөд энэ нь ерөнхийлөгч Цагаан байшинд хоёр дахь хугацаанаас буюу 8-аас илүү жил суух ёсгүй байсан явдал юм. Гэвч уламжлал хууль биш учраас үүнийг зөрчих үе байлаа. Сүүлчийн удаа Ф. Рузвельт үүнийг зөрчиж дөрөв дахин сонгогдсон байв. Хант ч засгийн эрхэнд байх хугацаагаа сунгах гэсэн Эйзенхауэрийн замд давж гаршгүй хаалт бий болгохоор шийджээ. Тэрээр үндсэн хуулийн 22-р засварыг батлахад шууд оролцсон бөгөөд энүүгээр ерөнхийлөгчийн албан тушаалд хоёроос илүү удаа сонгогдохыг хууль ёсоор хориглосон юм. Хант өөрөө өшөөгөө авч баярласнаасаа болоод энэ түүхийг ам алдан ярьсан билээ.

	— Би энэ бүхнийг дөнгөж долоохон долоо хоногийн дотор амжуулсан юм. Үүнийгээ би дотоод бодлогын талаарх миний чухал ялалт гэж бодож байна. Хэрэв ингээгүй сэн бол Эйзенхауэр ерөнхийлөгч хэвээрээ хэдэн жил суух байсан юм гэж Хант өгүүлжээ.

	Эйзенхауэр ажил хэргээсээ хөндийрч, Геттисберг дэх эдлэн газар луугаа очлоо. Энэ явдалд Хант хэр зэрэг хэмжээгээр оролцсоныг хэлэхэд хэцүү боловч ямар ч гэсэн хуруу дүрэлцсэн нь тодорхой юм. Цагаан байшинд Кеннедийнхэн нүүн ирж, залуухан эзэгтэй, «нэгдүгээр леди» («тэргүүн хатагтай» гэсэн англи үг. Орч.) Жаклин Кеннеди америкийн ерөнхийлөгчдийн өргөөг өөрийнхөө сонирхолд тохируулан засаж янзлан, уг байшингийн дүнсгэр албан танхимуудыг хээтэй торгоор доторлож, нарийн нандин тавилга бүхий францын вангуудын орд өргөөний маягтай болгон засаж эхлэв.

	Гэвч Эйзенхауэрийн авгайн бэртэгчин маягийн сандал тавилга сэлтийг Жаклин Кеннедигийн эртний сурвалжит баячуулын зөөлөн сандлаар сольсон явдал нефтийн эзэн хаан америк улсын ерөнхийлөгчид зарласан «хүйтэн дайныг» зогсооход нөлөөлж чадахуйц зүйл болж чадсангүй.

	Жон Кеннедийг зөвхөн нэр дэвшигч байх үед л Хант их буугаар түүний өөдөөс анхны ээлжийн галаа нээсэн юм. Хант 1960 оны зун Кеннедийг эсэргүүцсэн хэдэн зуун мянган ухуулах хуудсыг хувийнхаа мөнгөөр хэвлүүлж, түүний хамаг нүгэл, голдуу протестант шашин зонхилсон Америкт төдий л дэмжлэг олохгүйг нь мэдээд Кеннедигийн католик шашин шүтдэг явдлыг хүртэл тэр ухуулах хуудсандаа сануулж, энэ бүхнээ орон даяар тараасан юм. Үүний шалтгаан гэвэл сенатын гишүүн Кеннеди нэг удаа үг хэлэхдээ нефтийн пүүсийн хахуульддаг явдлыг шүүмжилжээ. Сонгуулийн өмнөх тэр жил Хант Техасын сенатч Линдон Жонсоныг аль байдгаараа талархан дэмжиж байсан бөгөөд «Нью-Йорк таймс» сонинд бичсэнээр тэр хоёр «олон жил нөхөрсөг сайхан харьцаатай» байжээ.

	Энэхүү нөхөрсөг харилцааны уг үндэс гэвээс Хант эдийн засаг, улс төр, тэр ч байтугай сэтгэл зүй, ер бүх дотор санаагаараа Техастай холбоотой явдал юм. Амьдралынхаа эхний хагасыг улс орноороо хэсүүчлэн өнгөрөөсөн энэхүү тэнүүлч эр сүүлийн арваад жилээ Техаст өнгөрөөсөн төдийгүй, тэнд бүрмөсөн суурьшиж авчээ. Тэрээр Техаст бүрмөсөн шигдэн сууж, эндхийн зан заншлыг даган ягшталаа баримталж байна.

	Линдон Жонсоны тухай ч яг иймэрхүү зүйлийг хэлж болно. Ганц ялгаа нь гэвэл Хант Техасаас өөр газар бий болоод насажсан хойноо эндхийн хүн болсон байхад, Жонсон ихэнх насаа Вашингтонд өнгөрүүлсэн боловч Техасаас гарч ирсэн хүн юм. Гэвч тэрээр яг энд л хувь хүн, улс төрийн зүтгэлтэн болж төлөвжсөн билээ. Техасын арилшгүй ул мөр, эндхийн арга заль, уламжлал, сэтгэх янз маяг, бодсоноо илэрхийлэх байдал, тэр ч байтугай үгээ зөөж, хөнгөн шингэн хоолойгоор ярьдаг техасын яриа, энэ бүхнийг тэр бүх насаараа хадгалж хоцорсон юм.

	 

	* * *

	 

	Төрийн эрх барих хөшүүргийг багагүй сонирхдог Хант олон жилийн өмнө Жонсоныг сенатад сууж байх үед энэхүү нэр төрд дуртай, атгаснаа тавьдаггүй улс төрийн бодлоготныг анхааран ажиглаж, түүнд тусалж, засгийн эрхийн төлөө тэмцэхэд нь түүнийг дэмждэг болсонд гайхах юмгүй билээ.

	Энэ явдал ерөнхийлөгч Кеннеди өөр хаа нэгтээ бус, яг Техаст алагдсаны дараа бүр ч онцгой анхаарал татах болсон нь бүрнээ тодорхой шалтгаантай юм. 

	Хуйвалдаанд Хант оролцсон байж магадгүй гэсэн анхны цуу үг дэгдэх үед олон хүний бодолд зүй ёсны нэг зүйл орж ирсэн бөгөөд энэ бол 1959 онд арчилсан намын их хурал дээр Кеннедийн эсрэг тэмцэлд Жонсоныг дэмжиж байсан Хант, түүний өөрийн нь ярьснаар дэд ерөнхийлөгч бол гэж Кеннедийн гаргасан саналыг хүлээж авах эсэх талаар эргэлзэж байсан Жонсоныг ятгаж байсан өнөөх Хант байна шүү дээ гэсэн бодол байлаа. Эцэст нь бас төрийн тэргүүн нас барвал дэд ерөнхийлөгч үндсэн хууль ёсоор аяндаа ерөнхийлөгч болдгийг андахгүй мэддэг Хант л ерөнхийлөгчийн эсрэг хуйвалдаанд холбоотой байжээ гэсэн бодол төрсөн юм.

	Америкийн бүхэл бүтэн бүлэг шинжээч Далласт гарсан хүн амины хэргийг төрийн эргэлт хэмээн ангилж үзсэн хэрэг билээ.

	Улс төрийн сэдвээр бичдэг зохиолч Иохим Йостен «Линдон Б. Жонсоны сүүдэртэй тал» хэмээн нэрлэсэн өөрийнхөө номонд Далласын хүн амины хэрэг бол төрийн эргэлт байв гэж шууд бичсэн юм.

	 

	«Энэхүү төрийн эргэлт, зориуд бэлтгэсэн хэсэг буучид ерөнхийлөгчийг буудсан энэ явдал, ойр дотнынх нь нөхөд, албаны бие хамгаалагч нар нь урваж, үхлийн урхинд оруулан, хамгаалалтгүй болсон хүнийг өөдгүй муухайгаар амийг нь хороосон явдлын зорилго бол Цагаан байшинд дэд ерөнхийлөгч Линдон Б. Жонсоныг суулгахад оршиж байв. «Далласын оньсого» товчдоо ийм буюу» 

	 

	гэж Йостен нотолсон юм.

	Йостений бичсэн ном шиг зүйл олноороо гарч байгааг санамсаргүй гэж үзэхэд хэцүүхэн бөгөөд энэ нь Кеннедийг Далласын эмнэлэгт нас барсны дараа Линдон Жонсон ерөнхийлөгчийн тушаал авсан, Техаст л ерөнхийлөгч Кеннедийг алсан явдлыг санамсаргүй тохиолдол гэж тайлбарлахтай эгээ л адилхан юм. Ерөнхийлөгчийн алагдсан нь үүний дараа гарсан үйл явдалтай холбогдох одоо хэр учир нь олдоогүй олон нөхцөл байдал, Далласын аллагыг мөрдөн шүүхээр ерөнхийлөгч Жонсоноос тохоон томилсон тусгай комисс мөрдөн байцаалт хийх явцдаа маш чухал олон баримтыг хэрэгсэлгүй өнгөрч байсан явдлыг өгүүлэх тохиолдол хойно бидэнд олдох вий. Энд зөвхөн Линдон Жонсон энэ хэргийн талаар юу бодож байгааг би дурдмаар байна.

	Миний бие түүнийг Цагаан байшингаас гарч Техас дахь эдлэн газартаа байнга суухаар ирсэн хойно нь ерөнхийлөгч агсны эдлэнд очих үедээ энэ тухай Жонсоноос асуусан билээ. Ерөнхийлөгч агсан Жонсон албан хэргээсээ хөндийрсөн хойноо түүхчид түүний тухай юу бичиж, ерөнхийлөгч байсан үеийг нь хэрхэн үнэлж байгааг юу юунаас илүү их сонирхож байдаг гэж юм болгоныг гадарладаг «Нью-Йорк таймс» сонинд бичсэн юм.

	Энэ мөрийг бичиж суугаа зохиогчийн бие Америкийн Нэгдсэн Улсын 36-р ерөнхийлөгчийн үйл ажиллагааг багагүй харуулсан номыг бичээд нэлээд удаж байна.

	Товчхон хэлбээс Америкийн Нэгдсэн Улсад очсон үедээ би ерөнхийлөгч агсан тэр хүнд намайг хүлээн авч ярилцаж чадах сан болов уу гэсэн асуулт бүхий захиа илгээхэд Техасын эдлэнд минь ирж үзнэ үү гэсэн урилгатай хариу авч билээ.

	1969 оны оройшсон намрын цэлмэг боловч сэрүүвтэр нэгэн өдөр сөн. Америкийн хувьд гайхам ер бусын хөл хөдөлгөөнгүй засмал замаар бидний тэрэг хурдална.

	Хавь орчноо харахад тохьгүй, ус чийггүй газар үргэлж үлээж байдаг салхинд дийлдээд өрөөсөн тийшээ налсан модод, амьтан хүн хааяагүй шигүү Америкийн хувьд гайхмаар цөөн хүнтэй байдал нүднээ бууна. Энд хүн болгон ч тэсэж амьдрахад хэцүү агаад эрс хурдан өөрчлөгддөг хүнд уур амьсгалтай, ус байхгүй, өдөр тутам амь залгах хоол унд арай гэж олддог газар юм. Адуучны дайнч амьдралыг харуулсан Холливудын (АНУ-ын киноны хамгийн том пүүс. Орч.) алдарт киноны үй олноос нэгийг нь авсан юм шиг зураг машины цонхоор үе үе зурсхийн өнгөрч энэ нь мориндоо дөрөөлсөн сүрхий харчууд өргөн хүрээтэй бүрх малгай духдаж, уурга хуйв даллан мал сүргээ шилбүүрдэн тууж яваа байдал юм аа.

	Удалгүй бид техасын адуучдыг ойрхноос харлаа. Үдийн хоолны цаг дөхсөн тул бид өчүүхэн зуушны газрын хажууд зогсож, би ч ер бусын сонин, бас хачин сайхан амттай техасын алдартай барбекью хэмээх хоолыг амсаж үзэхээр шийдлээ.

	Адуучны өргөн хүрээтэй бүрх малгайтай, миний санахад илүү юм шиг санагдсан өргөн бүсэндээ гар бууны гэр зүүсэн загзгар хархүү миний урд авчирч тавьсан модон тавагт хачин хурц шүүсээр даруулж, хүрэн өнгөтэй шош, дарсан улаан чинжүү дусаасан, дутуу чанаж болгосон үхрийн хэрчсэн мах хийснийг нь амандаа хийж үзвээс тамд унасан нүгэлтэн шиг санагдах юм.

	Эргээд хартал аль хэдийнээ өнгөрсөн хар бага наснаасаа мөрөөдөж явсан миний жинхэнэ баатрууд болох хээр талын адуучин харчуул зарим нь лангууны дэргэд зогсож, будаагүй ширээний ард сууцгааж байгаа нь харагдлаа. Тэдний хувцас хунарыг энд өгүүлээд ч яах вэ, яг л уншигч та бидний кино дэлгэцээс бишгүйдээ харсан хувцас яг дүрээрээ байсан юм. Үүнээс өөр онц ялгарах юмгүй байв. Зүдэрсэн царайтай, хуруу гар нь эвэршиж, барвайсан бахим том, хүнд хүчир ажлаас ч юм уу, амьдралд нухлуулснаас ч тэр юм уу, нүдний нь харц цог хийморьгүй үзэгдэнэ.

	Чухам энд л шалтгаантай, шалтгаангүй гар буугаараа буудаж, залуу бүсгүйчүүдийг гайхалтай сониноор аварч, үсрэн цойлон морины дэл дээгүүр зүйрлэшгүй хачин дүүлэлт хийж байдаг адуучны киноны романтик сайн эрс жирийн амьдралдаа бол Техасын хязгааргүй тал нутгаар бусдын мал сүргийг адуулж, өчүүхэн төдий хөлс авч аж төрдөг малчдаас хэтрэхгүй улс гэдгийг онцгой сайн мэдэх болно.

	Үд дундын хэрд цагаан чулуун хаалганд дөхөж очиход хажуугийн багана дээр нь «Америкийн Нэгдсэн Улсын ерөнхийлөгч Линдон Б. Жонсоны эдлэн» (америкийн уламжлал ёсоор энэ цол Жонсонд нэг насаараа үлддэг заншилтай юм) гэж бичжээ. Нүүр царай нь нар салхинд борлож, хүрэнтсэн, хүнд жингийн боксчин шиг хүзүүтэй, өндөр лагс эзэн биднийг тосож авлаа. Тэрээр техасын бүрх малгай, олныг үзэж өнгөрүүлсэн элгэн цагаан хүрэм, түүнд өнгө нь зохисон задгай захтай цайвар шар өнгийн цамц өмсжээ. Эрс ондоо болсон нь нүдэнд дорхноо тусч байлаа. Гласбород зөвлөлт, америкийн засгийн газрын тэргүүн нарын алдарт уулзалтын үеэр би Линдон Жонсоныг сүүлчийн удаа харсан юм.

	Одоо урд маань зогсож буй хүнийг харахад тэр үеэс хойш дөнгөж хоёр жил хагас өнгөрсөн гэж итгэхэд хэцүү байв. Түүний урьдын сүрлэг бие нь дарагдаж шалчийсан мэт санагдаж мөр нь бууж, нуруу нь бөгтийж, гүн үрчлээ, завжны нь хавийн нугалаас бүр ч ихэдсэн байлаа. Тэр үед ерөнхийлөгчийн үс дөнгөж буурал орж эхэлж байсан бол одоо нэлээд шингэрсэн үс нь бүрмөсөн бууралтчихаад байв.

	Америк орны түүхэнд суут их ерөнхийлөгч болж үлдэхийг мөрөөдсөн ч, нөхцөл байдалд хавчигдан, өөрөө бөөн алдаа гаргаснаасаа болоод дараачийн удаа сонгогдохоос татгалзах болж, эдлэнгээ бараадах болсон Линдон Жонсонд энэ хугацаанд амаргүй байсан нь илт байж билээ.

	Америкийн Нэгдсэн Улсын 36-р ерөнхийлөгчийн үйл ажиллагаа, түүний цамаархаг хачин хувь заяа, улс төрийн эмгэнэлтэй байдлын тухай сүүлд гарах болно. Том чулуугаар сүрлэг, далайцтай барьсан агаад одоо Жонсон гэр бүлээрээ сууж буй хоёр давхар байшинд байхдаа ч, бас удтал явган зугаалж явахдаа ч, эдлэнгийн уудам их нутгаар машинтай давхихдаа ч олон цаг завсарлагатай үргэлжилсэн бидний нуршуу их яриаг цөмийг нь дурдах боломж одоохондоо алга байна.

	Бас нэг учир байгаа нь юу вэ гэвээс ингэж ярилцсан зүйлээ тодорхой хугацааны дотор нийтлэхгүй байх гэсэн болзлыг уулзахаасаа өмнө тавьсан бөгөөд тэр ч байтугай энэ болзлоо надаас бичгээр гаргуулж авсан юм. Үнэн хэрэгтээ сэтгүүлч, түүхч хүн уулзсан ярианы тухай бичиж болохгүй юм бол ингэж уулзахын хэрэг юу байна гэмээр энэхүү хачин болзол бол миний санаваас Жонсон эдлэнгээ бараадсаныхаа дараа ерөнхийлөгч байсан тухайгаа өөрөө нэг ном бичиж, энэ тухайгаа нэг хэвлэлийн газартай гэрээ байгуулсантай холбоотой байж мэдэх юм. Хэрэв энэ номын материал уг номоо гарахаас өмнө хаа нэгтэй нийтлэгдчих юм бол Жонсоныг гэрээнд заасан их шагналынхаа нэг хэсгийг хасуулахад хүргэх юм.

	Гэхдээ тэр ярианы тэмдэглэл цагаа хүлээж байгаад найдаж болох билээ. Би энд Техасын эдлэнд очсоноо бичихдээ зөвхөн ганц зүйлийг дурдмаар санагдаж байна. Далласын хүн амины хэргийг мөрдсөн Уоррений комиссын илтгэл түүний үзэж байгаагаар Америкт ч, дэлхий дахинд ч яагаад үл итгэх байдал төрүүлсэн бэ? гэж би Жонсоноос асуухад тэр ямар янзтай угтсаныг бичье л дээ. 

	Уг яриа машинд болж, жолооны ард ерөнхийлөгч агсан сууж байлаа.

	Эдлэнг нийтэд нь дайран өнгөрдөг засмал замаас тэр гэнэт эргэн гарч, замгүй газраар өөрийн бахархал болсон буган сүргийг элдэн хөөж хурд нэмэн шулуухан давхиж билээ. Жонсон нэлээд дуугүй явснаа яриагаа эхлэв. Улс төрийн бодлоготны нь хувьд олсон туршлага түүнийг «хүн болгоны аянд тааруулах гэдэг хэзээ ч болшгүй зүйл» гэдэгт итгүүлсэн юм хэмээн тэрээр хариулсан билээ. Цааш нь ийм сэдэвтэй юм асуугаад нэмэргүй нь илт байв.

	Яс махнаасаа улс төрийн бодлогоор улайран хөөцөлдөгч Линдон Жонсон юмыг бодитой сэтгэгч хэмээн өөрийгөө үздэг ажээ.

	 

	«Дэвшил хөгжил гэгч виски дарс лүгээ адил. Виски сайн архи боловч хэтэртлээ уугаад байвал хор болж эргэх биш үү...» 

	 

	гэж Жонсон хэлж билээ.

	Бид нугаас зам руугаа эргэж сууцны байшингийн ард байрласан аж ахуйн бололтой барилгын зүг хөдлөв. Ерөнхийлөгч агсан Жонсон гэнэт хараал зүхэл болж, тэргэндээ байгаа радио холбооны харилцуурыг шүүрэн авлаа.

	— Ямар мангуу нь энд трактор тавив аа? Одоохон зайлуул! гэж тэрээр утасны харилцуураар шазруухан өгүүлэв.

	Ерөнхийлөгчийн машинд зоосон энэхүү радио утасны харилцуурыг дөнгөж нэг жилийн өмнө шал ондоо тушаал өгөхөд ашиглаж байсан билээ гэж над бодогдлоо. 

	Утасны энэ харилцуур Вьетнамын хотуудыг бөмбөгдөх тухай тушаал, негрүүдийн жагсагчдыг түйвээн хөөх тухай зааврыг сонссон биз ээ. Одоо ч цэцэрлэгийн тракторыг өөр газар тавих тухай зааврыг аанай л энэ утсаар мөн л ялгаагүй захирангуй дамжуулж байна.

	 

	* * *

	 

	Одоо Хантын тухай ярьж, Жон Кеннедитэй тэрээр хэрхэн дайсагналцсаныг үзье. Линдон Жонсоныг дэд ерөнхийлөгчийн тушаалд ороход Хант багагүй үүрэг гүйцэтгээд Кеннедийн эсрэг төлөвлөгөөтэй явууллага хийсэн юм. Удалгүй нефтийн хаан, шинэ ерөнхийлөгч хоёрын дайсагнал Хантаас Эйзенхауэрийн эсрэг өдөөж байсан нууц явууллагатай зүйрлэхийн аргагүй их хэмжээтэй болжээ.

	Яагаад вэ? 

	Үүнд хэд хэдэн шалтгаан бий бөгөөд нийтийн болон хувийн, санаа сэтгэлийн, эдийн засгийн, улс төрийн, амин хувийн ч шалтгаан байсан юм.

	Амин хувийн зүйлийн тухайд гэвэл хантынхан кеннедийнхнийг үзэн яддаг явдлыг гэнэт баяжсан хүмүүс хэзээний ихэмсэг сурвалжит баячуудыг таашаадаггүй «атаа жөтөөч» өвөрмөц зангаар нь тайлбарлаж болно.

	Америкт ван, гүн, ноёд зэрэг тайж сурвалжит угсааныхан хэзээ ч байгаагүй боловч хөгшин Европыг бодвол далайн тэртээх сурвалжит дээдсийг дуурайх, сагсуурах, ихэрхэх зан багагүй байдгийг хэлэх хэрэгтэй.

	Хуучин тивээс анх нүүдэллэн очигсдын удам угсаа өөрсдийгөө шигшмэл сурвалжит баячуул хэмээн тооцдог байжээ.

	Дайны дараа саяхнаас Америкийн их ашиг хонжоо хөөцөлдөгчдийн дотор баахан цоо шинэ баячуул гарч ирсэн юм. Хөрөнгө чинээгээрээ тэд аж үйлдвэр, санхүүгийн хуучин сурвалжит баячуулын төлөөлөгчидтэй эн зэрэгцэж, заримдаа хол давах болсон байна. Гетти, Хант мэтийн хүмүүс бирж, үйлдвэрийн нэгдэл, пүүсийн захирагчийн танхимд өөрсдийгөө Дюпон, Гарриман нартай адилханд тооцох боллоо. Гэвч тэд дээдсийн хүрээнд тэр бүр орж чадахгүй байлаа. Тэд өөрсдийнхөө бат бэх, удаан тогтвортой байдлыг харуулж амжаагүй байсан бөгөөд дамлаж, панзалж, залилж олсон хөрөнгө заримдаа савангийн хөөс лугаа адил замхран арилдгийг Уолл-стритэд андахгүй мэдэх тул сурвалжит баячууд тэдний өмнө зочдын өрөө, клубийнхээ хаалгыг нээх гэж яардаггүй ажээ.

	Сурвалжит баячууд дээрээс ихэмсэг харж, хүлээж байдаг. Гэнэт баяжсан нь атаархан уурлаж, хорсож байдаг. Хант болон түүний хүүхдүүд Бостоны сурвалжит овгоос гаралтай кеннедийнхнийг үзэн яддагийнх нь санаа сэтгэлийн үндэс гэвэл ийм л учиртай юм.

	Хэрэв санаа сэтгэлийн тухай ярихаа болиод эдийн засаг, улс төрийн тухай өгүүлэх аваас Хант, Кеннеди хоёрынхон бол эрх ашиг нь хоорондоо мөргөлдөж, эрс зөрчилдөж байдаг янз бүрийн дайсагналцсан монопол бүлэг, нэгдлийн төлөөлөгчид мөнийг тэмдэглэх ёстой.

	Кеннеди засгийн эрхэнд байхдаа Эйзенхауэрийн нэгэн адил америкийн Зүүн Хойд зүгийн аж үйлдвэр - санхүүгийн хуучин баян удам угсааныхныг давын өмнө төлөөлж байсан агаад өөрөө ч яах аргагүй тэдний нэг байсан билээ. Хант бол өөрийн хүчирхэг өрсөлдөгч нартайгаа ширүүн тэмцэж хөл дээрээ зогсож чадсан шинэ монопол бүлгийн нэг толгойлогч юм. Эд бол асар их мөнгө тонон авч одоо болоход засгийн эрхийн төлөө зүтгэж байгаа юм.

	Кеннедийнхэн гэдэг бол америкийн капиталын хуучны хамгийн нөлөөтэй угсаат айлуудын дотно гэр бүл бөгөөд гэхдээ саяхнаас л тэд маш баян өрхийн тоонд орох болсныг хэлэх хэрэгтэй. Гэвч хэлхээ холбоо, өөр бусад зарим зүйлээс болоод (энэ тухай хойно яригдах болно) эднийхтэй Морган, Дюпон, Фордынхон болон санхүүгийн сурвалжит хуучны овог айлуудын төлөөлөгчид нэгдэн нийлж, эднийхний «шинээр бий болсон мөнгийг» их л намба төвшин, сурвалжит баяны шинжтэй болгож, маш баттай итгэх болсны учраас л санхүү аж үйлдвэрийн хуучны энэ өрх айлууд Кеннедийн гэр бүлийнхний нэг хүнийг ерөнхийлөгч болтол дэвшүүлсэн ажээ.

	Хантынхан бол мөнгө, хүч чадал, засгийн эрхийн төлөө улайран зүтгэж буй шинэ маягийн тэрбумт бүлгийн төлөөлөгчид мөн.

	Энэ хоёр бүлгийн зам яагаад ч нийлэхгүй байж чадсангүй.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	ЗОХИОГЧООС

	Монголын уншигчдад толилуулан буй энэхүү номд зохиогч Америкт хэд хэдэн удаа аялан очих үедээ үзэж харж байсан өнөөгийн Америк орны тухай, хэдийгээр энгийн нүдээр ялган танихад хэцүү боловч асар их эрх мэдэлтэй байдаг хүмүүсийн тухай өгүүлэх болно.

	...Цаг хугацаа хурдан өнгөрөх юм. Тэр нь нарийн ажиглавал эрин үеүдтэй үнэхээр шууд холбоотой боловч асуудал, эрин үед үл хамаарах туйлын үзэгдэл мэт санагдана. Учир нь гэвэл хүн төрөлхтөн хөгжин дэвшихийн хэрээр цаг хугацаа товчлогдож, түүний явц бидний харсаар байтал тийрэлтэт хөдөлгүүрээр жолоодогдох мэт хурдсан байна. Өнөө үед нэг жилийн дотор болж өнгөрч байгаа үйл явдал үүнээс жаахан өмнө бол арван жилийн дотор, зарим нь зуун жилийн дотор ч бараг багтахгүй байх сан билээ.

	Энэхүү ном орос хэлээр анх хэвлэгдэн гарснаас хойш тийм ч удаагүй байна. Гэвч одоо монгол уншигчидтай уулзахаар бэлтгэж байгаа болохоор зохиогч өнгөрсөн энэ хугацаанд юу өөрчлөгдөв гэдгийг хэлэх ёстой. Номонд орсон зарим баатрууд таалал төгсөж, нөгөө зарим нь улс төрийн тавцангаас зайлуулагдаж, өнөөдөр вашингтоны «засгийн эрх мэдэл» барилцан байгаа шинэ хүмүүсээр солигджээ. Зарим нь нэр төрөө алдаж, вашингтоны гадаад засал өөрчлөгдөн, вашингтоны улс төрийн жүжиглэлд өчигдөрхөн гол үүрэг гүйцэтгэж байсан хүмүүс өөрийн эрхгүй алс бөглүү мужуудад зайлуулагджээ. Гэтэл нөгөө зарим нь бөглүү мужаа Цагаан байшингийн тасалгаагаар сольж амжсан байна.

	Тэглээ ч гэсэн зарим гадаад төрх байдал нь өөрчлөгдөж, хүмүүс нь халагдаж, солигдсон ч тэндхийн гол зүйл чухал холбогдлоо өчүүхэн ч алдаагүй, өөрчлөгдөөгүй хэвээр байгаа учир энэ номоо монгол уншигчдад толилуулахдаа зохиогч миний бие зориг алдаад байх юм алга аа.

	Хол газар явгаар буюу мориор аялагч хүний замд нэг хэсэг мод, сөөг өнгөрөхөд дахиад л мод, сөөг гарч ирж, дов толгод, гол мөрөн олныг өнгөрөөх боловч олон өдөр яваад ирэхийн цагт байгалийн тэр байдал нүдний өмнө нэгэн л хэвээр давтагдан байдаг шүү дээ. Ингэхлээр эцсийн эцэст асуудлын мөн чанар ганц нэг хүнд байдаггүйн нэгэн адил ганц нэг модонд байдаг биш байх нь ээ. Асуудлын мөн чанар түүнээс том зүйлд, чухал зүй тогтол, ерөнхий дүр зурагт байдаг ажээ.

	Энэ ном уншигчийн гарт анх очиж байх үед Далласт алагдсан америкийн төрийн тэргүүн Жон Кеннедийи халаанд гарч ирсэн Линдон Жонсон Цагаан байшинг эзэгнэж байлаа. Засгийн эрхэнд гарах гэж олон жил тэмүүлсэн, эрх тушаалд хязгааргүй шунагч Жонсон Америкийн түүхэнд түүний хамгийн алдартай ерөнхийлөгч болно гэж мөрөөддөг байлаа. 1969 оны намрын хуучаар би тэр үед ерөнхийлөгч агсан Жонсоны мэдэлд байсан Техас дахь хөдөө аж ахуйн фермд хүрэлцэн очсон юм. Эрт өтөлсөн, ядруу биетэй, цог нь буурсан нүдтэй хүн намайг угтан уулзсан билээ. Тэр хүн Жон Кеннедийн нэгэн адил Цагаан байшинг сайн дураараа орхиж яваагүй боловч хэрэв АНУ-ын 35 дахь ерөнхийлөгч Жон Кеннеди энэ номд учрыг нь өгүүлэх хуйвалдаанаар засгийн эрхнээс зайлуулагдсан бол Линдон Жонсон Вьетнамд хийсэн түрэмгий дайны цуст ажиллагаанд түүнийг түлхэн оруулсан алдааныхаа золиосонд зайлуулагдсан билээ.

	Цагаан байшинд Линдон Жонсоны халаанд Ричард Никсон гарч ирэв. Никсон түрүүчийнхээ хүний адил эрх тушаал эзэмших дээгүүр төлөвлөгөөтэй байсан болохоор өмнөх хоёр ерөнхийлөгчөөсөө илүү амжилт олно гэдэгт итгэж байсан юм. Гэвч энэ номд өгүүлснээс арай хожим болсон ч гэсэн дахин улс төрийн сүйрэл болсон бөгөөд тэр нь Никсонтой бүр ч шууд холбоотой байлаа.

	1974 оны наймдугаар сарын 9-ний тав дахь өдөр билээ. Америкийн Нэгдсэн Улсын 37 дахь ерөнхийлөгч Ричард Никсоны хувьд тэрхүү тав дахь өдөр үнэхээр ёрын өдөр болсон юм. Тэр бол түүний албан тушаал дэвших, унахыг заасан хамгийн ёрын өдөр байлаа. Тэр өдөр түүний ерөнхийлөгчийн албан тушаал нэр төргүй дууссан юм. Тэр өдрийн орой Никсон засгийн газрын хуралдааны танхимд орж иржээ. Тэнд сайд нар, сенат ба төлөөлөгчдийн танхимын удирдагчид цугларсан байлаа. Никсон бөгтийн, зовуурьтайяа инээмсэглэн ширээний хажуугаар явж, түшлэгтэй сандал дээр суужээ. Эзлэн суухын төлөө олон жилийн турш юу ч хийхээсээ буцахгүй байсан тэр сандал дээрээ сүүлчийнхээ удаа суусан нь тэр ажээ. Ерөнхийлөгч удтал юу ч хэлж чадахгүй шаналан суужээ. Дараа нь тэр зангирсан хоолойгоор: «Намайг ямар хувь заяа хүлээж байгааг би цөмийг мэдэж байна. Би тэмцлээс зайлсхийх гэсэндээ биш, харин ерөнхийлөгчийн албан тушаал бол ямар ч хүнээс дээгүүрдсэн зүйл мөн гэдэг санааны үүднээс ерөнхийлөгчийн албан тушаалаас огцрохоор шийдэв. Улс орон маань хагаралтай байх явдлыг би хүлцэн тэвчиж чадахгүй» гэжээ.

	Үгийн их мастер Никсонд үндэстний нэгдэл гэж хоосон хашхирахаас цаашгүй байжээ. Улс төрийн их бодлоготон тэр хүн энэ удаа ч практик чанарын асуудлыг удирдлага болгон ярьсан байна. Никсон уг хуралдаанаас өмнө олон өдрийн турш конгрессоос ерөнхийлөгчийг огцруулах тухай санал хураахад хүрвэл найдвар тавьж болох эсэхийг мэдэхийн тулд төлөөлөгчдийн болон сенатын танхимын гишүүдийн саналыг тоолж, цэгнэн үзжээ. Дараа саруудад нь түүний дотнын туслагчдын нь ярьж байснаар, Никсон бүх ажлаа орхин Цагаан байшингийн Зууван хэлбэртэй танхимд олон цагаар сууж, өврийнхөө дэвтэрт олон хүний нэр, тоо жагсаан, нэг найдвар тавин, нэг сэтгэлээр унан байжээ. Конгрессын гишүүн бүрийн байр суурийг тэр олон удаа бодож үзжээ. Тэгээд Никсон эцсийн эцэст Цагаан байшинд үлдэхийн тулд сенатад ч, төлөөлөгчдийн танхимд ч зохих тооны олонхын санал авч чадахгүй юм байна гэсэн сэтгэл гонсойм дүгнэлт хийжээ.

	Ерөнхийлөгчийн албан тушаалыг сайн дураар орхихоор шийдсэнээ цугларагсдад мэдэгдээд, хагас цагийн дараа телевизээр үг хэлж, өөрийн шийдвэрийг зарлан мэдэгдэх болно гэж Никсон хэлжээ. Америкт их шуугиан дэгдээсэн «Сүүлчийн өдрүүд» гэдэг номыг зохиогчид, дараа нь юу болсныг бичихдээ: 

	 

	«Ерөнхийлөгчийн хоолой нь сөөнгөтөж, нүдэнд нь нулимс цийлгэнэн, тасалгаанд чив чимээгүй болсон байлаа. Ерөнхийлөгч тойрон зогсох хүмүүсийн дундуур өнгөрч гарах хаалга руу зүглэсэн боловч хаалгаа ололгүй зогсосхийн яах ч учраа олохгүй эргэн тойрон ажиглан харав. Нууц албаны төлөөлөгч түүнийг гараас нь хөтлөн хаалгаар гарч хажуугийн өрөөнд оруулав.

	— Би салхинд цохиулсан бололтой. Хамар битүүрээд, нэг л биш гэж тэр хажуугийн өрөөнд нь хүлээж байсан хамгаалах албаны даргад хэлж байлаа. Никсон биеэ барьж чадахгүй цурхиран уйлж байсан бөгөөд хамгаалах албаны офицер түүнийг Зууван хэлбэртэй танхимд дагуулан оруулж, хаалгыг нь битүүлэн хаалаа. Ерөнхийлөгчийг телевизээр үг хэлэхэд нь бэлтгэх ёстой нүүр засагчийг тэнд авчирсан байлаа. Гэвч ерөнхийлөгч цурхиран уйлж бие нь чичрэн байснаас нүүр засагч юу ч хийж амжсангүй. Никсон арай гэж биеэ тайвшруулан, АНУ-ын ерөнхийлөгчийн хувиар америкчуудын өмнө сүүлчийн удаа харагдахын тулд телевизийн нэвтрүүлэх ширээнээ суужээ» 

	 

	гэжээ.

	Иймэрхүү маягаар бичсэн зүйлс Америкт сүүлийн жилүүдэд их гарсан билээ. «Уотергейтийн шившигт явдлын» өдрүүдэд ерөнхийлөгч Никсон юу гэж ярьж байсан, уг явдлыг түүний гэр бүлийнхэн юу гэж үзэж байсан, түүний сайд, туслагчид ямархуу байдалтай байсан гэх зэргээр авах, хаях юмгүй олон зүйл бичсэн байдаг. «Уотергейтийн шившигт явдлын» олон өрнөлүүдийн тухай багагүй бичсэн байх боловч америкийн төрийг донсолгосон тэрхүү дотоод улс төрийн гүн гүнзгий хямрал гарах болсны учир, түүний жинхэнэ шалтгааны тухай америкийн хөрөнгөтний утга зохиолд огт бичихгүй, бичсэн ч тун бүдэг байдлаар бичиж байгаа юм. Гэтэл АНУ-ын улс төрийн түүхэнд анх удаа ажлаа хийж байсан ерөнхийлөгчийг огцруулах болсны жинхэнэ шалтгаан нь ерөнхийлөгч америкийн хуулийг зөрчсөн явдал биш болох нь үнэхээр мэдээж хэрэг билээ. Сүүлийн арваад жилд иймэрхүү явдалд, бүр улс төрийн шившигт түүхэнд нэр нь холбогдолгүй өнгөрсөн нэг ч ерөнхийлөгчийг нэрлэн хэлэхэд хэцүү юм.

	Америкийн улс төрийн амьдралын хувьд «уотергейтийн хэргийн» цаана эрх зүй зөрчсөн ер бусын явдал байсан билээ. Түүний шалтгаан үлэмж гүнзгий бөгөөд тэр нь ихэнхдээ АНУ-ын хүчирхэг, нөлөө бүхий хүчнүүдийн хооронд болж байдаг хурц тэмцэлтэй үндэс холбоотой юм.

	Та бүхэн энэхүү номыг уншаад тэдгээр хүчний тухай, мөнгө, эрх мэдлийн төлөө тэд хэрхэн тэмцэлдэж байдаг тухай зарим зүйлийг олж мэдэх болно. Далдын тэр хатуу ширүүн тулаан хэрхэн Жон Кеннедийн амь насанд хүрсний шалтгаан, хуйвалдаан гаргах гол гогцоо болж өгснийг та бүхэн олж мэдэх болно. Ричард Никсоныг улс төрийн талаар устгасан хүч бол далласын аллагын цаана нуугдан, засгийн эрхийн төлөө амь өрсөн тулалдаж байсан тэр л хүч байсан гэж хэлэхэд би үнэн байдлаас огтхон ч гажсан болохгүй билээ. Гагцхүү өөр нөхцөлд, өөр хэлбэрээр, өөр хүмүүс оролцон улс төрийн жүжиг л давтагдаж байна гэсэн үг.

	Америкийн үйлдвэр - санхүүгийн том эздийн хэт даварсан, тодорхой бүлгийн санаанд таалагдаагүй Жон Кеннедид тохиолдсоны нэгэн адил өөрсдийн олз ашгийг зэвсэглэлээр хязгааргүй хөөцөлдөх явдалтай холбогчид өнөөгийн дэлхий дахины бодит байдлын улмаас Ричард Никсоны улс төрийн чиг шугамыг улайран эсэргүүцэх болсон юм. 1963 онд болсны нэгэн адил 11 жилийн дараа Никсоны төлөөлсөн калифорнийн банкны эзэд улсаас дэндүү их хишиг хүртэж байна, өөрсдийгөө бага хувь авч байна гэж үзсэн монопол бүлгүүд энэ удаад АНУ-ын 37 дахь ерөнхийлөгчийг засгийн эрхээс огцруулахын тулд улс төрийн хуйвалдаан зохион байгуулсан юм. Нөхцөл байдал, оролцсон хүмүүс нь өөрчлөгджээ. Харин америкийн улс төрийн үйл явцын зүй тогтол, том капиталын эздийн хэрэглэдэг арга нь хэвээр үлджээ. Монголын уншигчид далласын хуйвалдаанд зориулсан энэ номын хуудаснуудыг уншиж үзээд Жон Кеннедийг алсан хэрэг, Ричард Никсоныг засгийн эрхээс зайлуулсан явдал хоорондоо адил төстэй болохыг дорхноо ойлгож мэдэх болно.

	1963 оны намар Техас муж улсын санхүүгийн төвд ерөнхийлөгч Кеннедийг алсан явдал бол гунигт явдлын төгсгөл байснаасаа илүү америкийн улс төрийн цаад талд энэ орны хүчирхэг, нөлөө бүхий хүчнүүдийн хооронд болж байсан хайр найргүй, ширүүн тэмцлийн эхлэл байсан юм. Америкийн Нэгдсэн Улсын 35 дахь ерөнхийлөгчийг Цагаан байшингаас хүчээр зайлуулсан явдал бол дараагийн жилүүдэд нь улам хурцдаж, өнөөгийн өдөр хүртэл үргэлжилсээр байгаа тэрхүү тэмцлийн зөвхөн анхны алхам, анхны дээд туйл төдий юм. Та бүхний унших гэж байгаа энэхүү номд бичсэн энэ нэгэн үйл явдал бол зөвхөн болж өнгөрсөн түүх биш, харин тэрхүү үйл явдлын гинжин холбооны анхны гогцоо нь байгаа бөгөөд сүүлчийн гогцоо нь хараахан хийгдээгүй байна.

	АНУ-ын монопол хөрөнгөтний эрх ашигт үнэн, итгэлтэй зүтгэж байсан Жон Кеннеди, Ричард Никсон хоёр улс төрийн бодлоготны сайн санааны үүднээс биш, харин олон улсын тавцан дээр бий болсон бодит байдал, хүчний байрлалыг бодитойгоор үнэлэн үзэх гэсэн эрмэлзлийн үүднээс хийсэн алхам болох олон улсын түгшүүртэй байдлыг намжаахад чиглэгдсэн тэдний алхмуудад дургүйцсэн явдал тэднийг засгийн эрхээс зайлуулахад хүргэсэн улс төрийн хуйвалдаан хийхийн нэг чухал шалтгаан байсан бол түүнээс дутуугүй өөр нэг чухал шалтгаан бол америкийн капиталын хүчирхэг монопол нэгдлүүдийн хооронд үхэх, сэхэхээ үзэлцсэн хурц өрсөлдөөнт тэмцэл байсан билээ.

	Төрийн аппаратад чухал албан тушаал эзэлсэн хүмүүст чухал давуу тал олгодог юм. Америкийн Нэгдсэн Улсын ерөнхийлөгчид өөрийн өндөр байр суурийг тодорхой хүчинд зориулах үүрэгтэй байдаг нь жам билээ.

	Өнөөгийн Америкийн Нэгдсэн Улсад улс төрийн тэмцэл хийхэд асар их хөрөнгө шаардагдаж байна. Олон арван сая долларт хүрдэг сонгуулийн кампанийн өртөг нь ерөнхийлөгчийн албан тушаалд горилсон этгээдүүдийн амин хувийн хөрөнгөөс төдийгүй, засгийн эрхэнд ээлжлэн орж байдаг бүгд найрамдах болон ардчилсан намуудын хөрөнгөнөөс давж байдаг. Том капитал эзэмшигчдийн зүгээс олон саяын их өглөг авахгүйгээр АНУ-ын нэг ч улс төрийн кампани амжилттай явуулах боломжгүй юм. Сонгуулийн тэмцэлд улс төрийн авьяастнууд ялахаасаа илүү өнөөдрийн Америкт сая сая доллароор тооцогдох хамгийн их хөрөнгөтэй тал нь ялах явдал жам болжээ. Чухам тийм учраас АНУ-ын сонгогдсон ерөнхийлөгч бүрийн ар талд шадар хүнээ дэмжихэд мөнгө хайрлахгүй үйлдвэр - санхүүгийн тодорхой бүлгүүд зогсож байлаа.

	Жишээ нь бостоны мундагчуудын нэг болох эцэг Жозэф Кеннедийн хуримтлуулсан асар их хөрөнгөн дээр суусан Жон Кеннеди - засгийн эрхийн төлөө тэмцэхдээ зөвхөн өөрийн капиталд төдийгүй, Уолл-стритийн банкнуудын санхүүгийн өгөөмөр дэмжлэгт тулгуурлаж байв. Цагаан байшинд түүний халаанд гарч ирсэн Линдон Жонсон Техасын үйлдвэр, банкны эздийн хамгийн баян нэг нэгдлийн эрх ашгийг Вашингтонд төлөөлж байлаа. Калифорнийн банк, аж үйлдвэрийн эздийн өөр нэг хүчирхэг монопол нэгдлийн толгойлогчид олон арван сая доллар мэдэлд нь шилжүүлсний ачаар Ричард Никсон дэвшин гарч ирсэн байна. Хэрэв хэд хэдэн шалтгааны улмаас Нэгдсэн Улсын Өмнөд мужуудын тэрбумтнууд болон Уолл-стритэд тэргүүлэх хүчний нэг болж байгаа Рокфеллерийн гэр бүлийнхэн Картерийг сонгохоор хүчээ нэгтгээгүй сэн бол АНУ-ын 39 дэх ерөнхийлөгч Жеймс Эрл Картер хэзээ ч улс төрийн хувьд далдаас өндийн босож чадахгүй байх байсан.

	Америк улсын мөнгөний хаадын засгийн эрхийн төлөө тэмцэлд АНУ-ын голлох монопол нэгдлүүдийн хоорондын хурц ширүүн өрсөлдөөн олон зүйлийг тайлбарлаж өгнө. Тэд ангийнхаа нийтлэг эрх ашгийн үүднээс нэгдсэн боловч цэргийн захиалга олж авах, америкийн хилийн чанад байр суурьтай болох, тэдний эрх ашгийг хамгийн сайнаар хамгаалах боломж олгодог засгийн газрын аппаратад албан тушаал олж авах зэрэг улсаас хамгийн их хишиг хүртэхийн тулд хоорондоо амь өрсөлдөн хэмлэлддэг юм.

	Америкийн монополын «Уолл-стритийн бүлэглэл» хэмээн нэрлэгдэх болсон улс орны зүүн хойд нутагт байдаг хэд хэдэн гэр бүл олон арван жилийн турш америкийн эдийн засаг, улс төрийг дангаар ноёрхож байлаа. Морган, Рокфеллерийнхан, Дюпон, Меллоныхан, Форд, Гарриманыхан улс орны эдийн засгийн бүх амьдралыг гартаа атгаж, ерөнхийлөгчид, сайд нар, мужийн дарга нар болон элчин сайдуудыг өөрсдийн үзэмжээр томилдог байв. Тэдгээр гэр бүлийнхний үйл ажиллагааны тухай их бичсэн байдаг билээ. Энэ номыг зохиогч би хүртэл «Америкийн далдын хаад ноёд» гэдэг номдоо тэдний тухай бичсэн юм.

	Гэвч сүүлийн жилүүдэд Калифорни, Техас болон Чикаго, Кливлендийн тэрбумтнууд болох монопол шинэ нэгдлүүд тайзан дээр гарч ирлээ. Цэргийн захиалга болон нефтийн гүйлгээнээс хагартлаа баяжсан тэд олз ашигт ч, улс төрийн эрх мэдэлд ч өөрсдийгөө оролцуулахыг шаардах болсон юм. Америкт нэрлэдгээр «хуучин», «шинэ» мөнгөний туламнуудын хоорондын тэмцэл Америкийн улс төрийн олон үйл явдлын хөдөлгөгч хүчин болжээ. Техасын Даллас хотод Жон Кеннедийн алагдсаны дараа чухамхүү техасын нефтийн эздийн төлөөний этгээд болох Линдон Жонсон Цагаан байшинд түүний халааг авсан явдал тохиолдлын хэрэг гэж үү. Уолл-стритийн банкны эзэд, Техасын тэрбумтнууд, Калифорнийн цэргийн аж үйлдвэрийнхний хоорондын хурц ширүүн өрсөлдөөнт тэмцлийн үр дүнд калифорнийн Ричард Никсон дэвшин гарч ирсэн билээ. Өмнөдийн бас нэг этгээд болох Картер Цагаан байшинд суух болсон явдал бол мөн л Америкийн Нэгдсэн Улсын монопол махчингуудын хоорондын засгийн эрхийн төлөө догшин ширүүн тулалдааны илрэл мөн. Далласт гарсан буун дууг тохиолдлын явдал гэж үзэж болохгүй нь ийм учиртай билээ. Тийм ч учраас «Тэрбумтан ноёд» гэдэг номд өгүүлсэн зүйлс америкийн улс төрийн амьдралын зальжин сүлжилдээг сайн ойлгоход нь монголын уншигчдад туслах ёстой юм.

	Харин яагаад «Тэрбумтан ноёд» байдаг бил ээ?

	Олон жилийн турш дэлхийн том хөрөнгөтний нэрсийн жагсаалтад нэр нь бичигдсэн нефтийн хаан Жан Поль Гетти надтай уулзах үедээ:

	— Америкт намайг хэн гэж нэрлэдгийг мэдэх үү? хэмээн асууж байсан юм. Тэгж асууж байхдаа тэр завшигч этгээдийн ихэвчлэн хүйтэн хөндий байдаг царайд нэрд гарсандаа сэтгэл хангалуун байгаа байдал тодорч, онигор хурц нүд нь гялалзан: Тэрбумтан ноён!!! гэдгээ нууж ч чадахгүй байлаа.

	Надтай ярилцагч хүнд тэр нэр хамгийн их хүндэтгэлтэй, хүслэнтэй зүйл болохыг түүний ярианы өнгө, биеийнх нь бүх гадаад төрх байдал барин тавин илтгэн харуулж байлаа. Түүнд энэ орчлон хорвоод байдаг хүний ёсны хамгийн дээд, хамгийн зоригтон, хамгийн сайхан буюу хамгийн авьяастны алдар цол шагналаа ч гэсэн, сайхан эмэгтэй болон ер хайр дурлалын эрхэм нандиныг амсах хувь заяа ногдлоо ч гэсэн «Намайг Тэрбумтан ноён гэж нэрлэдэг юм» гэдэг үгийг цээжээ ханхайлган, чанга дуугаар хэлж байхад нь төрсөн шиг тийм хязгааргүй их аз жаргал, баяр бахдалыг илтгэсэн сэтгэгдэл түүнд төрөхгүй биз хэмээн санагдаж байлаа.

	Гэвч энэ номд өгүүлэх Поль Гетти, Гарольд Хант, Говард Хьюз, Чарльз Торнтон нар бол тохиолдлоор асар их хөрөнгийн эзэд болсон ерийн нэг урагштай ажиллагаатай азтан биш, харин нийтлэг үзэгдэл мөн. Тэдний хэн нь ч өнөөгийн Америкт нийтлэг болсон бөгөөд түүний амьдрал, улс төрийн бодлогод багагүй үүрэг гүйцэтгэж байдаг шинэ үеийн баячуудын төлөөлөгчид мөн. Хөрөнгөтний суртал нэвтрүүлэг «Мөн ч амьдарч чадаж байна шүү!» гэдэг бэртэгчдийн хэзээний атаархуу занг өөгшүүлэн мөнгөний туламнуудыг чадмагаар өнгөлөн гоёж ярьж байдаг юм. Тийм болохоор тэдний хүн нэг бүрийн тухай ярина гэдэг бол аль нэгний нь намтар түүхийг ярина гэсэн үг биш, тэгэх тусмаа асар их хөрөнгө баялаг, түүний эздийн талаар Өрнөдөд ихэд шагшин магтаж ярьдаг явдлыг дэвэргэнэ гэсэн үг биш ээ. Энэ номд дүрүүдийг нь маш тодорхой төлөөлөн харуулсан тэрхүү шинэ маягийн баячууд болох энэ бүх «Тэрбумтан ноёд» л өнөөдрийн Америкт засгийн эрхийг булаан эзэгнэж байна. Тэдний эрх ашиг Вашингтоны улс төрийн чиг шугамын олон янзын дэгэн догон үзэгдлээр цухалзан гарч ирж байдаг юм. Тэдний тухай ойлгоц авна гэдэг бол өнөөгийн америкийн төрийн механизмыг далдуур хөдөлгөн буй тэрхүү хүчийг тодорхой олж харан, түүний чадал, сул дорой талыг мэдэж авна гэсэн үг билээ.

	Эцсийн эцэст Поль Гетти, Гарольд Хант, Говард Хьюзын аль аль нь өнөөдөр амьд биш байгаа явдал ч тийм чухал биш юм. Тэдэнд шингэсэн шинж төрх өнөөдрийн Америкт урьдын адил нийтлэг хэвээр байгаа юм. Өнөөдөр Геттийн эзэмшлийг Жан Поль биш, харин таалал төгссөн тэрбумтны хүү, түүний үе залгамжлагч Жорж толгойлж байгаа явдалд, эсхүл Хантын нефтийн эзэмшлийг Гарольд Хантын удам угсаа болох Ламар толгойлж байгаа явдалд ч хэргийн учир байгаа юм биш ээ. Тэд бол үе залгамжлуулсан хүмүүсийнхээ ажил үйлсийг зөвхөн үргэлжлүүлээд зогсоогүй, нийт хүний ёсны зан суртахууны ямар ч хэм хэмжээг үл ойшоогч өрөвдөх сэтгэлгүй, харгис хэрцгий, ичгүүр сонжуургүй тэр бүх эздийг төлөөлөн байгаа юм.

	Би 1977 оны намар Далласт очих үедээ баян техасынхны хөдөө аж ахуйн ферм болон дундад зууны үеийн английн шилтгээнийг марзан маягаар хосолсон гэрт нь Ламар Ханттай уулзсан билээ. Тэр уулзалтын үеэр төрсөн хачин сэтгэгдэл миний санаанаас гарахгүй байж билээ. Гадаад байдлаараа бол эцгийнхээ шинж төрхтэй огт адилгүй, дунд зэргийн насны, цэмцгэр маягийн хүн надтай ярилцан байлаа. Харин нүдээ анин бодтол өвгөн Хант нөгөө л ярьдаг өнгө, маягаараа, хамгийн гол нь нөгөө л сэтгэж боддог янзаараа авснаасаа босож ирээд надтай ярьж байна уу даа гэмээр санагдаж байв. Зөвхөн сэтгэж боддогоороо ч биш шүү.

	Би Далласт байхдаа сэтгэл донсолгосон хачин явдалтай бас тулгарч байсан юм. 1963 оны арван нэгдүгээр сарын 22-нд энэ хотод болсон үйл явдлын тухай цухас дурдсан зүйл ч Далласын түүхийн тухай нэг ч номд, хотын товч танилцуулгад ч байхгүй байв. Алагдсан ерөнхийлөгчид зориулсан хөшөө дурсгал ч Далласт байсангүй. Хүн амины хэрэг гарсан тэр газарт далласын нэгэн худалдаачинд зориулсан хөшөө босгосон байлаа. Дашрамд хэлэхэд хөшөө байгаа юм. Энэ нь тэнд саяхан барьсан зуун давхар асар том зочид буудал тэнгэр баганадан байлаа. Түүний эзэн бол... Ламар Хант юм. Хүн алсан хүн гэмт хэрэг үйлдсэн газар луутаа ямагт тэмүүлдэг гэсэн яриа байдаг билээ. Хантынхны нийтлэг шинж энүүхэн үл ялих явдлаар ч илрэн байгаа мэт санагдаж байлаа. Кеннедийн эсрэг хуйвалдаанд ичгүүр сонжуургүй шууд оролцсон Ламар Хант (энэ тухай уншигч эл номын хуудаснаас олж унших болно) чухамхүү гэмт хэрэг болсон тэр газар орлого бүхий шинэ үйлдвэрээ байгуулахаар сонгон авсан ажээ. Эцгийн нэр төртэй хүү мөн байгаа биз.

	Гетти, Хант хоёрыг бодвол Говард Хьюзэд үе залгамжлах хүн байгаагүй юм. Түүнээс болж «нууц тэрбумтангийн» талаар хачин янзын эмгэнэлт хошигнол гарсан юм. Түүний адайр, хачин зангийн тухай энэ номын түүнд зориулсан бүлэгт дэлгэрэнгүй өгүүлэх болно.

	20-р зууны хоёрдугаар хагаст байсан америкийн толгой баячуудын нэг болох Говард Хьюз сэрдэн хардахын өвчинд автаж, сүүлчийнхээ жилүүдэд хачин амьдарч байсныхаа нэгэн адил хачин байдлаар нас барсан юм. Тэрээр хэнд ч, ойр дотнынхоо хүмүүст ч үл итгэн, хүндээр өвчилсөн мөртөө хор өгнө гэж айгаад эмчээр эмчлүүлэхээс татгалзаж байв. Нууц байрандаа тэр үхсэн байлаа. Гэтэл тэр даруй түүний өвийг залгамжилна гэсэн хэдэн арван хүн гарч иржээ. Үр хүүхэдгүй тэрхүү тэрбумтанг 1976 оны дөрөвдүгээр сарын 5-нд нас барснаас хойш эхний зургаан сарын дотор барагцаалбал 2 миллиард 500 сая доллароор үнэлэгдэх өв хөрөнгийг нь өвлөх гэж дор хаяад 30 хүн «Хьюзийн гэрээсийг» америкийн шүүхэд ирүүлжээ. Тэр зальт этгээдүүд өвлөх эрхтэй гэдгээ батлахдаа, зарим нь тэрбумтны «бутач хүүхэд» байсан, арилжаа наймааны талаар түүний түнш нь байсан, түүнтэй хамтран ажилладаг байсан гэх буюу эмэгтэйчүүд нь болохоор цөм Хьюзийн сүй тавиагүй эхнэр нь байсан гэцгээжээ. Холливудын кино жүжигчдийн оддын аравт орох Тэрри Мур гэгч эмэгтэй Хьюзийг нас барахаас найман жилийн өмнө би түүнтэй нууцаар гэрлэсэн байсан юм гэж хэлэхэд, Хьюз хөрөнгөнөөсөө түүнд өвлүүлсэн гарын үсэг зурсан нь энэ гэсэн баримт бичиг үзүүлж байлаа. «Хьюзийн гэрээс» цөм худал болохыг шүүхийн магадлагчид дорхноо баталсан ажээ. Тийнхүү түүний хөрөнгөний хувь заяа одоо болтол шийдэгдээгүй бөгөөд тэр нь уг эзэмшилд багтсан цэргийн концерн нямбай ажиллан харилцах дансандаа сая саяар нь доллар оруулж байхад өчүүхэн ч саад болохгүй байна.

	Тэрбумын хөрөнгө эзэмшигчдийн хувийн чанарын тухай хөрөнгөтнийг өмгөөлөн хамгаалагчдын өчнөөн төчнөөн номд сүржин үгээр бичсэн байдаг тэр зүйл домог болохоос цаашгүй юм гэдгийг эзэнгүй эзэмшил байж байгаа явдал батлан харуулж байна. Бусдын хөдөлмөрийг завшигчдын авьяас билигт огт хамаарахгүй капиталист Молох2 л жам хуулиараа байж байгаа нь энэ юм.

	«Тэрбумтан ноёдын» тухай өгүүлнэ гэдэг бол хүмүүсийн тухай өгүүлэхээсээ илүү өнөөдөр капиталист ертөнцийн гол оронд ноёрхон байгаа ёс суртахуун, дэглэм журмын системийн тухай өгүүлнэ гэсэн үг ээ.

	Монголын уншигчдад толилуулан буй энэхүү сэдэв дээр ажиллаж байх үед, худгийн ёроолыг гартал усыг нь шавхахыг хичээн ажиллаж, ёроолдоо хүрлээ гэж бодон арай гэж амьсгаагаа даран, духныхаа хөлсийг арчин хартал ёроол нь дахиад л ус тунасан байдаг шиг юм санаанд орж байж билээ.

	Өөрөөр хэлбэл зохиогч энэхүү сэдвийг бүх талаар бичиж дуусгах зорилт тавиагүй юм. Гэвч нарийн төвөгтэй, зөрчилтэй энэхүү орныг, мөнгөний хаадын энэхүү улсын хүчирхэг эздийн ил, далд ажиллагааг судлан байсан жилүүддээ олж мэдсэн, далайн чанад аялж, нийгмийн янз бүрийн давхрааны америкчуудтай олон удаа уулзан ярилцаж байх үедээ үзэж харсан зүйл маань уншигчдад сонирхогдож ашиг тусаа өгвөл энэхүү худаг дээр дэмий ажилласангүй гэж үзэх болно.


 

	ЗОХИОЛЧИЙН СҮҮЛЧИЙН ТЭМДЭГЛЭЛ

	Уншигч нар энэ номын сүүлчийн хуудсыг эргүүлэхээс өмнө зохиолчийн бие бас хэдэн үг хэлж, уншигчдын анхаарлыг түр саатуулмаар бодогдсон юм.

	Америк бол нарийн ээдрээтэй улс орон. Том, олон янзын, харилцан адилгүй, олон давхраатай улс бөгөөд америкчууд өөрсдөө, тэр тусмаа гадаадынхан, ялангуяа америкийн нийгмийн олон хүнд бэрх асуудал, нийгмийн гэм согогийг аль хэдийнээ хол хаяж, зөвхөн түүхийн сурах бичгээс олж мэддэг болсон цоо ондоо ертөнцийн иргэдэд бол тэр бүр ойлгогдохгүй орон билээ. Зөвхөн үүгээр бодоход Америкийн тухай бичнэ гэдэг хэцүү хэрэг.

	Бас энэ сэдвээр маш их зүйл бичигдсэн болохоор хэрэг явдал үүгээр огтхон ч хөнгөрдөггүй юм. Дотроосоо ч, Твен, Лондон, Драйзер, Колдуэлл зэрэг хурц авьяастай, шударга зохиолчид америкийн тухай бичсэн. Манай улсын алдарт хүмүүс болох Горький, Маяковский, Ильф, Петров, Пильняк, Эренбург нар ч бичиж байлаа. Сүүлийн жилүүдэд ч энэ сэдвээр багагүй зүйл бичигджээ. Симонов, Стрельников, Кондрашов, Боровик, Стуруа, Колесниченко нар тус бүрдээ л өөрсдийнхөөрөө энэ тухай бичсэн юм.

	Гэлээ гэхдээ энэ сэдвийг та бүхний уншсан номын дараа ч нэлээд хэмжээгээр дууссан гэж үзэж болох байлаа ч нэгмөсөн дуусаж, гүйцсэн хэмээн үзэж хараахан болохгүй билээ.

	Зохиогчийн бие «Америкийг нээх» гэж оролдоогүйнхээ адил түүнийг бас «хаах» гэж бодоогүй юм. Гагцхүү «америк маягийн амьдрал» гэгчийг бүрэлдүүлдэг бас нэг талыг нь уудлан илрүүлж ингэхдээ энэ улсын амьдрал, улс төрийн бодлогод хүчин чадал, эрх ашиг, биеэ өргөмжилсөн байдал нь багагүй чухал нөлөөлдөг хэдхэн өрх айлын олон түмэнд төдийлөн их зарлан тунхагладаггүй үйл ажиллагааг нь харуулах гэж мэрийсэн билээ.

	Ийм тайлбар нь ердөө л энэ улсын хүчин чадал, сул тал, сүр, түүхэн сул дорой байдал, ард түмний нь авьяаслаг эрч хүч, түүнчлэн авьяас билиг, эрч хүчний аль аль нь илрэн гарч чадахгүй капиталист зөрчлийн мухардмал байдал, XX зууны хоёрдугаар хагасын Америкийн Нэгдсэн Улс хэмээн нэрийдэж буй тэрхүү учир нь олдмооргүй сүлжилдсэн нарийн төвөгтэй систем бол ерөнхий хуваариар амархан хэмжигдэх маш энгийн, нэг төрлийн хэмжигдэхүүн биш гэдгийг сануулсан хэрэг мөн.

	Ийм хуваарь ямар ч л гэсэн байгаа юм.

	...Уолл-стрит хэмээх алдарт гудамжны амтай нийлсэн Пэйн, Вильям-стрит гэдэг Нью-Йоркийн хоёр гудамжны буланд одоог хүртэл америкийн том баячуудын бэлгэ тэмдэг болон цаг үе, далайн шуурганаас болоод харлаж бараантсан, өнгөрсөн зуунд барьсан олон багана бүхий пагдгар намхан байшингуудыг түрж шахсан ган, шилээр бүтсэн далан давхар пирамид тэнгэр өөд цойлон дүүлсэн байдаг. Энэ барилга эндээ гайхуулсан, бараг хэр нь хэтэрсэн юм шиг харагддаг. Яг л найр наадмын ёсорхуу хувцас өмссөн намба төвшин эрхэмсэг хүмүүсийн дотор доогуураа алд дэлэм өргөн өмдтэй, үс толгойгоо бүрзийлгэчихсэн нэг маягтай залуу зогсож байгаа мэт үзэгдэх авай. Хэт чамин барилгад америкийн капиталын хамгийн хүчирхэг угсаа залгамжлагчдын нэг болох ах дүү таван Рокфеллерийн мэдлийн «Чейз Манхэттен бэнк» гэгчийн төв байр байдаг билээ.

	Энэ барилгын асар уудам, зэвэрдэггүй гангаар ханыг нь бүрсэн үүдэн танхимд ороод миний анх ажигласан зүйл гэвээс хана руу нь шигтгэж зузаан шилний цаана суулгасан зүгээр ч биш, бүр атомын цаг байлаа. Үүнийг Торнтоны цагийн үйлдвэрт хийсэн байж мэдэх юм. Хэт чамин нь дэндсэн энэ цаг зөвхөн цаг минутыг төдийгүй, жил өдрийг ч заадаг ажгуу. Энэхүү электроны гайхамшиг зүйлд намайг анх дөхөж очиход түүний бяцхан цонхоор 8-р жил, 142 дахь өдөр, 12 цаг, 19 дэх минут гэж зааж байгаа нь харагдсан билээ. Одоогийн хуанлийн он биш, яагаад 8-р он гэж байдаг билээ гэж уншигч асууж болох юм.

	Одоо үед он цагийг тоолох янз бүрийн систем бий билээ. Христосчууд Христосын мэндэлсэн өдрөөс тоолдог. Будда Христосоос 543 жилээр ах тул одоогийн буддын хуанли 2511 жилээр тэмдэглэгдсэн байдаг. Тэрбумтан гэдэг нэртэй ноёдын мэдэлд байдаг доллар ч гэсэн өөрийн гэсэн он тоололтой байдаг ажээ. Долларт хүн төрөлхтний түүх ер падгүй. Доллар өөрийн он цаг, үе шаттай. Намайг тэнд очихоос яг найман жилийн өмнө санхүүгийн элдэв башир арга хийж чадсаны ачаар Уолл-стритийн гудамжнаа «Чейз Манхэттен бэнк» бий болж, үүний учир Рокфеллерийн тэнгэр тулсан барилгад буй атомын цаг он жилийг онцгой, уолл-стритийн аргаар тоолох болжээ.

	Тэрбумтан гэдэг нэртэй ноёд өөрсдөдөө оногдсон сөнөх цагийг сунгахын тулд атомын болон электрон техник, хүний суу билгийн сүүлийн үеийн нээлт, ололтоор биеэ халхавчлахаар яарч, эд өлгийн болон оюуны хамаг байдаг нөөц боломжоо дайчилж, өөрсдийн орчноос хамгийн шаламгай, зальтай зүтгэлтэн нараа эрж хайж байна. Тэд нэгэнт үеэ өнгөрүүлсэн цаг хугацаагаа атомын цагийн хуурамч цохилтоор тоолж, бусдын толгойг эргүүлэхийг хичээдэг болжээ. Атомын цаг гэдэг сайхан зүйл гэдгийг ярих юун. Гэвч долларын албанд зүтгэхээр тавигдсан тэр цаг хэдэн арван жилээр сүүлджээ.

	Америкийн капитализмын ерөнхий хуваарь нь хамгийн нарийн төвөгтэй байлаа ч гэсэн капитализм өөрөө хугацаагаа дууссан явдал юм. Өнөөгийн Америк орны зөрчил бол тус орны асар их үйлдвэрлэх хүчин, өөрсдийгөө Тэрбумтан хэмээн ихэмсгээр нэрийдсэн хэдхэн ноёдын арааны нь шүлс гоожсон шуналын хорон мөргөлдөөн, эвлэршгүй зөрчил будилааны үр дагавар даруй мөн.

	Дэлхийд эдүгээ америкийн мөнгөний туламнуудын ид цэцэглэж байсан XIX зуун ч биш, уолл-стритийн он тооллын 8-р он ч бус, харин Аугаа их Октябрийн хоёрдугаар 50 жил эхлээд явж байна. Аврагдан үлдэж чадаагүй тэр зүйлийг ямар ч арга саамаар, тэр ч байтугай атомын болоод бусад зүйлээр ч аварч амжихгүй ээ.

	Уолл-стритийн цагийн түлхсэн зүү он цагийг хууран мэхэлж чадахгүй ээ!

